**2020. évi költségvetési beszámoló szöveges indoklása (20. számú melléklet)**

A 2020. évi költségvetési beszámoló és az irányító szerv által megküldött mellékletek a megadott határidőre elkészültek, a KGR rendszerbe a kötelező nyomtatványgarnitúrák feltöltése megtörtént. A 2020. évi számszaki beszámolóhoz kapcsolódóan a 20. számú mellékletben mutatjuk be az Eötvös Lóránd Tudományegyetem (továbbiakban: ELTE) 2020. évi szakmai tevékenységét (I. rész), illetve a gazdálkodására vonatkozó főbb mutatókat, adatokat és információkat (II. rész), a fenntartói által rögzített tartalmi elvárásokra is figyelemmel.

**Bevezetés**

Az ELTE kiemelt alaptevékenységei - egyebek mellett - tizenegy képzési területen történő alapképzés, mesterképzés, osztatlan képzés, továbbá szakirányú továbbképzés és felsőoktatási szakképzés folytatása. Az egyes köznevelési (az ELTE köznevelési intézmények alapítója és fenntartója) és felnőttképzési feladatok ellátása mellett kiemelkedően fontos az ELTE doktori képzése, és az általa kiadott doktori fokozat.

Az oktatás és képzés mellett nagy hangsúlyt kapnak Egyetemünkön a képzésekhez kapcsolódó képzési területeken, tudományterületeken végzett alap-, alkalmazott és kísérleti kutatások és fejlesztések, a tudományszervezés, a technológiai innováció, valamint az oktatást támogató egyéb kutatások.

Az ELTE alaptevékenységéhez tartozik továbbá a könyvtári és tudományos információszolgáltatás, kollégiumi elhelyezés, valamint kulturális és sportolási lehetőség nyújtása. Egyetemünk a nemzeti és az egyetemes kultúra és a művészetek közvetítésével, művelésével és fejlesztésével, valamint az anyanyelvi és az idegen nyelvi ismeretek fejlesztésével hozzájárul a hallgatóknak az értelmiségi létre történő felkészítéséhez. Mindezen feladatok színvonalas ellátása érdekében fejlesztjük és ápoljuk a szükséges nemzetközi kapcsolatainkat.

1. **Szakmai tevékenység**

**I.1. Oktatási tevékenységet jellemző adatok**

Az ELTE 2020 őszi hallgatói létszáma 33 247 fő, amely 1472 fővel haladja meg a 2019. évi létszámot. Képzési szintenként az adatok összetétele a következők szerint alakult: alapképzésben 17400, mesterképzésben 5641, osztatlan képzésben 5272, doktori képzésben 1878, felsőoktatási szakképzésben 254, a szakirányú továbbképzésben 1984 fő vesz részt. Egyéb, a képzési szintekhez nem sorolható képzésben (részképzés, előkészítő jogviszony stb.) további 818 hallgatónk volt.

A létszámból nappali képzésben vesz részt a hallgatók 79,11%-a (26 302 fő), levelező képzésben a hallgatók 16,36%-a (5439 fő), esti képzésben a hallgatók 4,37%-a (1454 fő) távoktatásban 0,16%-a (52 fő).

2020-ban Egyetemünkön korábbi, már kifutó hagyományos képzésben résztvevők közül 1633 főiskolai, valamint 939 egyetemi (ide értve az egyetemi szintű kiegészítő képzéseket is) oklevél kiadására került sor.

Szakirányú továbbképzésben kereken 1000 oklevél került kibocsátásra, míg doktori fokozatszerzési eljárását 229 db (ebből új típusú képzésben 13). Alapképzésben 6519, mesterképzésben 2837, osztatlan képzésben további 629 oklevél kiadására került sor. Felsőoktatási szakképzésben az oklevelek száma 73 volt.

A szombathelyi campuson megvalósuló képzéseken 2723 fő kapott diplomát, a budapesti helyszínű képzéseken 11083, míg Nyíregyházán 16 fő.

A kiadott oklevelek kiugróan magas számát – a 101/2020. (IV. 10.) Korm. rendelet 6. §-a alapján – a kimeneti követelményként előírt nyelvvizsga nélkül történő oklevélkibocsátások indokolják.

**Az idegennyelvű képzésekben résztvevők** száma évről évre emelkedik. 2020-ban alapképzési szakokon 1092 fő, mesterképzésben 997 fő, szakirányú továbbképzésben 10 fő, doktori képzésben 383 fő vett részt, amely 599 fővel haladja meg a tavalyi adatokat. Ezek a létszámok tartalmazzák a Stipendium Hungaricum program keretében beérkezett hallgató létszámát is. A programot – jelentősége miatt- az alábbiakban külön bemutatjuk.

**Stipendium Hungaricum program**

A Stipendium Hungaricum ösztöndíjprogram keretében külföldi hallgatók folytathatnak tanulmányokat alap-, mester- és doktori szintű teljes képzés, illetve egyéves magyar nyelvi előkészítő keretében magyar felsőoktatási intézményekben. (Egyes országokból egy- vagy kétféléves részképzésre is pályázhatnak hallgatók.)

Az ELTE-n a Stipendium Hungaricum-hallgatók létszáma 2020-ban összesen 1661 fő volt,

• alapképzésben 536 fő,

• mesterképzésben 756 fő,

• doktori képzésben 360 fő vett részt.

Közülük 45 fő folytatott az Egyetem részképzéses tanulmányokat. További 31 fő vett részt magyar nyelvi előkészítő képzésben, valamint az őszi félévben 27 abszolutóriumot nyert doktori hallgató nyerte el a 2020-ban bevezetett disszertációs ösztöndíjas támogatást.

A legtöbb hallgatót az Informatikai Kar (498 fő), Bölcsészettudományi Kar (399 fő) és a a Természettudomány Kar (339 fő) fogadja. Az Egyetem a program 63 partnerországából illetve régiójából fogadott 2020-ban hallgatókat.

Előfordul, hogy egy hallgató több képzésben is részt vesz, ha tanulmányait oklevélszerzés után magasabb szinten is az ELTE-n folytatja; ők mindkét képzési szinten megjelennek a lebontásnál, de ők a hallgató létszámba csak egy alkalommal kerültek beszámításra.

**I.2. Nemzetköziesítéssel kapcsolatos tevékenységek**

**I.2.1. CHARM-EU együttműködés**

A CHARM European University Szövetség, melynek az ELTE is tagja (vezetője a Barcelonai Egyetem, további tagjai a Montpellier-i Egyetem, a Trinity College Dublinnal és az Utrechti Egyetem) 2019-ben nyert támogatást a European Universities Initiative első (pilot) pályázati fordulójában. A Szövetség 2019 végén rendkívüli intenzitással kezdte meg munkáját.

Az ELTE komoly szerepet vállalt az Innovációs és Technológiai Minisztérium, az Oktatási Hivatal, a Magyar Felsőoktatási Akkreditációs Bizottság, a Tempus Közalapítvány, a Magyar Rektori Konferencia és a többi nyertes hazai felsőoktatási intézmény közötti egyeztetésekben, melyek eredményeként nagy örömünkre Magyarországon úttörő módon már 2020 tavaszán az európai egyetemek innovatív munkáját lehetővé tevő jogszabálymódosítási csomag kerülhetett elfogadásra a Kormányzat rendkívüli támogatásának köszönhetően.

A CHARM-EU 2020 február elején Budapesten az ELTE-n tartott széleskörű egyeztetést a partnerországok minőségbiztosítási ügynökségeivel, melyen A MAB és az ITM is képviseltette magát. Február végén Dublinban többnapos workshopot tartott, ezt követően a járványhelyzet következtében online formában folytatódott az intenzív munka. A Szövetség kidolgozta új közös mesterképzési programját, melynek 2020 végére elindult a nemzetközi minőségbiztosítási eljárása is.

A CHARM-EU partneregyetemei a H2020 ernyője alatt kiírt új kutatási-innovációs stratégiai projektjükkel (TORCH: Transforming Open Responsible Research and Innovation through CHARM) további több mint 2 millió eurós támogatást nyertek el szintén 2020-ban.

**I.2.2. Hallgatótoborzó tevékenység**

2020-ban az ELTE fenntartotta korábbi együttműködéseit és nemzetközi online jelenlétét. 2020 októberében újabb 12 hónapra hosszabbította 50 képzésre vonatkozó szerződését a masterstudies.com és a bachelorstudies.com felületeken, és továbbra is 41 képzést hirdet az educations.com oldalon. A Times Higher Education céggel a szerződés újratárgyalása megkezdődött az egyetem népszerűsítésére. A képzési programok népszerűsítésére tervezett online kampányhoz grafika készült, a hallgatói szolgáltatások támogatása céljából szisztematikusan készültek el fontos dokumentumcsomagok angol fordításai.

A 2020-as őszi időszakban a következő virtuális hallgatótoborzó vásárokon vett részt az ELTE a Tempus Közalapítvány szervezésében: BMI Connect Latin America (2020. 10. 03.), BMI Connect South-East Asia (2020. 10. 10.), és Begin India-Srilanka (2020. 10. 28.). Ingyenes részvétellel az EHEF Fülöp-szigeteki vásáron (2020. október 2-3.) és a Fudan Egyetem szervezésében megrendezésre kerülő Online European Education Fair-en (2020. 10. 30.) mutatkozott be az ELTE. Saját szervezésben, önköltségen a Korea Virtual Fair hallgatótoborzó vásáron (2020. 11. 23- 24.) vett részt. A virtuális vásárok tapasztalatait a további hasonló eseményeken való részvétel hatékonyságának növelése érdekében hasznosítjuk.

**I.2.3. Fő rendezvények, nyári egyetemek**

2020 januárban három alkalmas interkulturális tréning valósut meg a Pedagógiai és Pszichológiai Kar szakértő oktatói vezetésével az ELTE támogató munkatársai számára.

A járványügyi helyzetre tekintettel 2020 nyarán az ELTE elhalasztotta valamennyi nyári egyetemi rendezvényét, beleértve a Kárpát-medencei Nyári Egyetemet, egyetértésben az azt nagymértékben támogató Miniszterelnökséggel.

2020. október 21-én az ELTE-re látogatott Pacsay-Tomassich Orsolya államtitkár asszony. A látogatás keretében vezetői egyeztetésekre került sor, majd Államtitkár Asszony a Lágymányosi Campusra látogatott, ahol Stipendium Hungaricum ösztöndíjas hallgatókkal is találkozott.

**I.2.4. Intézményközi kapcsolatok és vonatkozó események**

A Tempus Közalapítvány támogatásával az ELTE képviselői online formában részt vettek a NAFSA (2020. május/június), valamint az EAIE konferenciákon (2020. október).

Az ELTE vezetői szinten képviseltette magát számos egyetemi hálózat és stratégiai együttműködés közgyűlésén és találkozóin (Coimbra Group, EUA, UNICA, EUF, CELSA, CENTRAL), amelyek online valósultak meg. 2020 októberében az ELTE két webináriumot szervezett az UNICA hálózattal közösen, az egyik a COVID járvány orvosi, jogi, szociológiai aspektusait járta körbe a Semmelweis Egyetemmel közös szervezésben, a másik pedig a hálózat Kommunikációs és PR munkacsoportjának éves workshopja volt, amely eredetileg személyes részvétellel került volna megrendezésre az ELTE-n.

A **CENTRAL** stratégiai együttműködés átalakulóban van, az év második felében a Bécsi Egyetem vezetésével került kidolgozásra a hálózat új fázisának, tevékenységeinek koncepciója, melynek megvalósítása 2021-ben kezdődik.

A **CELSA** Research Fund pályázat keretében egy TTK-s részvételű kutatás nyert támogatást, hogy a KU Leuven intézményben dolgozó partnerrel közösen valósítsa meg hároméves projektjét.

2020 folyamán kihelyezett irodát *(branch office)* nyitott az ELTE-n a jelentős **European University Foundation** (EUF) egyetemi hálózat, mellyel az ELTE számos kiemelt jelentőségű stratégiai együttműködési projekten dolgozott és dolgozik együtt.

**I.3. A 2020. évi pályázati források és azok felhasználásának alakulása**

2020. évben az ELTE hazai és nemzetközi pályázatok megvalósítására elnyert tárgyévi pályázati bevétele 9 933,5 mFt, a pénzügyi felhasználás 9 292,2 mFt volt (forint és deziva számlákkal együtt).

A pályázati úton megszerzett források két nagy csoportja:

* a **hazai** forrásból (Kiválósági támogatásokkal együtt) biztosított projektek bevétele 5 297,2 mFt, a pénzügyi felhasználás 4 557,0 mFt volt,
* a **nemzetközi** forrásokból (beleértve a központi költségvetés XIX. fejezetében foglalt OP támogatásokat) finanszírozott projektek bevétele 4 636,3 mFt, a pénzügyi felhasználás 4 735,2 mFt volt.

**A hazai pályázatokon belül** az NKFI Alapból elnyert pályázatok tárgyévi bevétele 5 017,1 mFt volt, amely rendelkezésre állt hazai forrásokon belül 96 %-ot képviselt.

Ide tartoznak a kutatási-, posztdoktori és egyéb nemzetközi relációban megvalósuló együttműködések, a nemzetközi versenyképességet célzó kiválósági projektek, az ipar és a felsőoktatási kutatási együttműködés erősítését célzó NVKP, VKE és FIEK pályázat, a FIKP\_2019/20, IKA\_2020/21, TKP\_2019/20, NKA\_2020/21 konstrukció valamint a Nemzeti Laboratóriumok.

A 2020. évben meghirdetett Tématerületi Kiválósági Programra 3,7 Mrd Ft támogatást nyert el az ELTE, ebből a Nemzeti Kihívások Alprogram keretében 1,7 Mrd Ft támogatást, az Intézményi Kiválósági Program keretében további 2 Mrd Ft támogatást.

A Felsőoktatási Intézményi Kiválósági Program (FIKP) és a Tématerületi Kiválósági Program (TKP) 2020. évtől integrált támogatási programként, Tématerületi Kiválósági Program 2020 (TKP\_2020) néven működik tovább, amely az NKFI Alapból kerül finanszírozásra. A legfontosabb cél továbbra is a felsőoktatási intézmények valamint a kutatóintézetek hatékony és eredményes szakmai munkájának biztosításához szükséges támogatási rendszer kialakítása az intézményekben folytatott KFI tevékenységek fókuszálásával. A 2020. évi kiválósági programok-, továbbá a 2019.  évi Felsőoktatási Kiválósági Program, amelynek megvalósítása a 2020. évet is érinti, későbbiekben részletesen bemutatásra kerülnek.

2020. évben 4 db Nemzeti Laboratórium pályázat indult el az ELTE-n az alábbi éves keretösszeggel. A programok jelenleg egy éves szerződéssel, de a tervek szerint 5 éves futamidővel rendelkeznek. A Digitális örökség nemzeti laboratórium 185,0 mFt, a Mesterséges intelligencia nemzeti laboratórium 100,0 mFt, a Kvantuminformatikai Nemzeti Laboratórium 150,0 mFt, a Társadalmi Innovációs Nemzeti Laboratórium 25,0 mFt támogatást nyert el a 2020-2021 évekre.

|  |  |  |  |  |
| --- | --- | --- | --- | --- |
| **Pályázat neve** | **2020. évi bevétel (Ft)\*** | **2020. évi kiadás (Ft)** | **2020. évi bevétel az összes 2020. évi pályázati forrás bevételéhez képest** | **2020. évi bevétel az 2020. évi hazai pályázati források bevételéhez képest** |
| TKP\_2019/20, NKA\_2020/21 | 516 983 662 | 988 158 582 | 5% | 10% |
| FIKP\_2019/20, IKA\_2020/21 | 705 707 948 | 1 012 730 467 | 7% | 13% |
| Nemzeti Laboratóriumok | 423 797 411 | 2 469 643 | 4% | 8% |
| Egyéb NKFIH forrás | 3 424 600 899 | 2 450 604 817 | 34% | 65% |
| **Összesen** | **5 071 089 920** | **4 453 963 509** | **51%** | **96%** |

\* NKA\_2020/21 és IKA\_2020/21 pályázatokra 53,2% ill. 56,7% előleget érkezett a 2020. évre; a fennmaradó támogatás 2021-ben érkezik

A fennmaradó 4 % (226,2 mFt) a hazai pályázati bevételből az oktatási tevékenységhez kapcsolódik (Nemzeti Tehetség Program, a Nemzeti Kulturális Alap, a Bethlen Gábor Alap és egyéb fejezeti kezelésű célelőirányzatok támogatásait jelenti.).

**A nemzetközi forrásokon belül** az Operatív programok elnyert tárgyévi bevétele 2 035,5 mFt volt, amely rendelkezésre állt hazai forrásokon belül 96 %-ot képviselt az alábbi megbontásban:

* a GINOP, VEKOP kutatási és kutatási infrastruktúra fejlesztési projektjeire korábbi években megítélt támogatások keretein belül további támogatási előlegként és utófinanszírozásként 77,0 mFt,
* az EFOP konstrukciókra a korábbi években megítélt támogatások keretein belül további támogatási előlegként és utófinanszírozásként 1 510,1 mFt,
* a KEHOP konstrukciókra a korábbi években megítélt támogatások keretein belül további támogatási előlegként és utófinanszírozásként 448,3 mFt érkezett.
* A közvetlen uniós pályázatok közül a Horizon 2020 kutatás-fejlesztési programok megvalósítására 967,8 mFt, képzési-oktatási célú pályázati forrásként az ERASMUS pályázatokhoz kapcsolódó hallgatói, oktatató mobilitási tevékenységre 1 251,0 mFt érkezett. Egyéb képzési nemzetközi pályázati támogatások összege 226,2 mFt volt.

A források bevételét és kiadását szervezeti egységenkénti megbontása:

|  |  |  |
| --- | --- | --- |
| **Kar** | **2020. évi pályázati bevétel** | **2020. évi pályázati kiadás** |
| **Állam- és Jogtudományi Kar** | 49 577 018 Ft | 64 048 642 Ft |
| **Bárczi Gusztáv Gyógypedagógiai Kar** | 59 385 969 Ft | 139 010 745 Ft |
| **Bölcsészettudományi Kar** | 1 137 320 761 Ft | 960 975 421 Ft |
| **Informatikai Kar** | 1 702 790 212 Ft | 1 446 865 378 Ft |
| **Pedagógiai és Pszichológiai Kar** | 1 025 281 738 Ft | 679 323 081 Ft |
| **Társadalomtudományi Kar** | 127 285 837 Ft | 158 869 254 Ft |
| **Természettudományi Kar** | 3 692 667 545 Ft | 4 087 115 978 Ft |
| **Tanító- és Óvóképző Kar** | 9 637 377 Ft | 27 920 760 Ft |
| **Egyéb nem kari szervezeti egységek (ERASMUS programokkal)** | 2 129 599 126 Ft | 1 728 117 703 Ft |
| **Végösszeg** | **9 933 545 583 Ft** | **9 292 246 962 Ft** |

Az alábbi táblázatban foglaltuk össze a 2020. évben elnyert pályázati források típusait:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **2020-ban szerződött projektek** | | | | | | | | | | |
| **Felhívás** | **ÁJK** | | **BTK** | | **IK** | | **PPK** | | **TÁTK** | |
| **db** | **összeg (Ft)** | **db** | **összeg (Ft)** | **db** | **összeg (Ft)** | **db** | **összeg (Ft)** | **db** | **összeg (Ft)** |
| **OTKA** | 1 | 23 706 000 | 14 | 377 660 000 |  |  | 5 | 138 340 000 | 3 | 59 252 000 |
| **Egyéb Innovációs Alap** |  |  | 1 | 1 365 000 | 3 | 635 766 842 |  |  |  |  |
| **H2020** |  |  |  |  | 1 | 33 111 000 |  |  | 1 | 56 011 615 |
| **ERC** |  |  | 1 | 659 093 200 |  |  |  |  |  |  |
| **Erasmus+** |  |  | 2 | 22 260 492 | 2 | 27 096 277 | 2 | 52 937 121 | 1 | 14 876 772 |
| **Egyéb nemzetközi** |  |  | 3 | 764 071 823 |  |  | 3 | 37 588 535 | 1 | 28 845 536 |
| **Lendület** |  |  | 1 | 165 000 000 |  |  |  |  |  |  |
| **Egyéb hazai** |  |  | 4 | 8 240 000 | 2 | 2 033 000 | 2 | 2 250 000 | 1 | 800 000 |
| **Összesen** | **1** | **23 706 000** | **26** | **1 997 690 515** | **8** | **698 007 119** | **12** | **231 115 656** | **7** | **159 785 923** |
| **Felhívás** | **TTK** | | **BGGYK** | | **TÓK** | | **Egyéb szervezeti egységek** | | **Összesen** | |
| **db** | **összeg (Ft)** | **db** | **összeg (Ft)** | **db** | **összeg (Ft)** | **db** | **összeg (Ft)** | **db** | **összeg (Ft)** |
| **OTKA** | 25 | 934 892 000 |  |  |  |  | 1 | 8 820 000 | 49 | 1 542 670 000 |
| **Egyéb Innovációs Alap** | 3 | 35 564 470 |  |  |  |  | 2 | 1 200 000 | 9 | 673 896 312 |
| **H2020** | 5 | 423 987 398 |  |  |  |  |  |  | 7 | 513 110 013 |
| **ERC** | 1 | 629 109 000 |  |  |  |  |  |  | 2 | 1 288 202 200 |
| **Erasmus+** |  |  |  |  | 1 | 4 124 050 | 2 | 29 906 691 | 10 | 151 201 403 |
| **Egyéb nemzetközi** | 4 | 60 158 867 |  |  |  |  |  |  | 11 | 890 664 761 |
| **Lendület** | 2 | 430 000 000 |  |  |  |  |  |  | 3 | 595 000 000 |
| **Egyéb hazai** | 1 | 3 000 000 | 1 | 600 000 | 5 | 3 100 000 | 16 | 20 484 597 | 32 | 40 507 597 |
| **Összesen** | **41** | **2 516 711 735** | **1** | **600 000** | **6** | **7 224 050** | **21** | **60 411 288** | **123** | **5 695 252 286** |

A források felhasználási területeinek bevételét és kiadását az alábbi táblázattal szemléltetjük:

|  |  |  |  |  |
| --- | --- | --- | --- | --- |
| **Pályázat területe** | **2020. évi bevétel (Ft)** | **2020. évi kiadás (Ft)** | **2020. évi bevétel az összes 2020. évi pályázati forrás bevételéhez képest** | **2020. évi kiadás az összes 2020. évi pályázati forrás kiadásához képest** |
| Infrastruktúra | 448 318 000 | 90 947 640 | 5% | 1% |
| Kutatás | 7 495 526 273 | 6 476 537 722 | 75% | 70% |
| Oktatás | 1 989 701 310 | 2 724 761 600 | 20% | 29% |
| **Végösszeg** | **9 933 545 583** | **9 292 246 962** | **100%** | **100%** |

**I.4 Kiemelt programok bemutatása**

**I.4.1. Hallgatói mobilitás**

**I.4.1.1. Európai mobilitások**

***Erasmus+ program***

Az európaiErasmus+ programban a 2020-as tanévben három projekt megvalósítása zajlott párhuzamosan az ELTE-n:

• A 2018–21-es (32 hónap) projekt 2021.01.31-én lezárult, jelenleg a folyik a Tempus Közalapítvány felé a beszámolás elkészítése (határidő: 2021.02.28).

• A 2019–21-es projekt megvalósítása (2019.06.01 – 2021.07.31.) – folyamatban.

• A 2020–21-es projekt megvalósítása (2020.06.01 – 2021.10.31.) – folyamatban.

A 2018–21-es projektben összesen 2.023.985 € összeg került felhasználásra.

A 2019–21-es tanévekre és a 2019-es tanévben megkezdődött program keretében elnyert támogatási összegeket az alábbi táblázat mutatja.

|  |  |  |
| --- | --- | --- |
| **Célkitűzés** | **2019–21-es projekt** | **2020–21-es projekt** |
| hallgatói mobilitásra (tanulmányok) | 1.788.659 € | 1.500.977,5 € |
| hallgatói mobilitás (szakmai gyakorlat) | 458.035 € | 529.154 € |
| munkatársi mobilitás-oktatási célú | 158.845 € | 147.980 € |
| munkatársi mobilitás-személyzet képzése | 620.862 € | 513.320 € |
| mobilitás szervezésre | 287.000 € | 273.000 € |
| **összesen** | **3.313.401 €** | **2.964.431,50 €** |

***Erasmus+ App 2.0. tender***

A 2017-ben lefejlesztett Erasmus+ Applikáció nemzetközi konzorciumi együttműködés keretében zajló továbbfejlesztésének célja az, hogy a 21. századi technológia lehetőségeit kihasználva támogassa a hallgatókat az Erasmus+ programban történő részvételük során a jelentkezéstől, a mobilitási időszak megvalósulásán keresztül a hazatérésig és a mobilitási időszak lezárásáig.

Az ELTE által vezetett konzorcium az Európai Bizottság Ifjúságért, Oktatásért és Erasmus+-ért felelős egységével (DG EAC) szoros együttműködésben az alábbi tevékenységeket végezte el 2020-ban:

• a funkcionalitásában és kinézetében megújult applikáció és weboldal első verziójának közzététele

• az alkalmazás rendszeres frissítéseinek keretében megvalósuló további funkcióbővítésekhez szükséges fejlesztési munkálatok előkészítése

• az applikáció népszerűsítése a felhasználók (Erasmus+ mobilitásban potenciálisan résztvevők, felsőoktatási intézmények, Erasmus+ Nemzeti Irodák) körében (közösségi média csatornák, webináriumok keretében)

*Konzorciumi tagok:* ELTE; EUF (European University Foundation); ESN (Erasmus Students Network) + alvállalkozók: EWX (Eworx), AUTh (Aristotle University of Thessaloniki)

*Megvalósítási időtartam:* 30+2 hónap (2019. december - 2022. június + 2 hónap a záróbeszámolóra)

*ELTE költségvetés/ teljes költségvetés:* 167 400 EUR/ 996 320 EUR

***Erasmus+ Stratégiai Partnerségek***

A 2020-es évben az alábbi fő eseményekre került sor a mobilitáshoz kötődő partnerségi projektekben:

Teach with Erasmus+

*Futamidő*: 2018.11.01-2021.08.1.; *ELTE költségvetés*: 38 790 EUR)

• Az ELTE vezetésével kutatás az oktatói mobilitások minőségfejlesztéséről, a motiváló és akadályozó tényezőkről, valamint Minőség- és Hatásmérő Eszköz létrehozása az oktatói mobilitások mérésére.

• Quality Teaching Mobility nemzetközi konferencia, oktatói mobilitási platform tesztverziójának bemutatása, közel 100 fő részvételével.

• A projekt költségvetésének módosítása 264.815 euróról 264.182 euróra, költségvetési kategóriák közöti átcsoportosítás a COVID-19 miatt és a platform-fejlesztés miatt.

UNI-ECO

(*Futamidő*: 2019.10.01-2022.08.31.; *ELTE költségvetés*: 38 548 EUR)

• Az ELTE vezetésével fenntarthatósági jelentés a CHARM-EU partneregyetemek felmérésével.

NORM

(*Futamidő*: 2019.10.01-2022.06.30.; *ELTE költségvetés*: 29 242 EUR):

• Az Université de Versailles Saint-Quentin-en-Yvelines vezetésével kutatás a hallgatói mobilitás típusairól, a mobilitási ablak lehetőségeiről, a hallgatói és munkatársi mobilitás akadályairól.

How long is too long?

(*Futamidő*: 2019.09.01-2022.04.30.; *ELTE költségvetés:* 24 963 EUR):

• Szisztematikus szakirodalmi áttekintés készítése a hossz és modalitás tekintetében nem hagyományos típusú hallgatói mobilitásokról az ELTE vezetésével.

**I.4.1.2. Európán kívüli mobilitások**

***Erasmus+ program***

A 2020-as évben két projekt párhuzamos megvalósítása zajlott:

- 2018-21-es projekt (2018.06.01-2021.07.31.) – folyamatban

- 2019-22-es projekt (2019.08.01-2022.07.31.) – folyamatban

A 2018-21-es projekt teljes költségvetése: 529.812 €, melyet 17 országgal kell megvalósítani pontosan megadott mobilitási típusokra.

A 2019-22-es projekt teljes költségvetése 302.655 €, melyet 16 országgal történő mobilitásokra fordíthatunk.

A 2020-23-as projektre összesen 298.356 € támogatást nyertünk. Ezt a projektet 10 ország 18 egyetemével együttműködésben fogjuk megvalósítani.

***CEEPUS (Central European Exchange Program for University Studies)***

A CEEPUS programban közép-európai egyetemek hallgatói és oktatói vehetnek részt, a mobilitás az egyes tanszékek által létrehozott hálózatokon belül, vagy freemoverként történik.

A 2019/20-as tanév tavaszi félévében 10 nyertes és 2 tartalékos tanszéki hálózat működött.

A 2020/20-as tanévre 12 tanszéki hálózat nyert el támogatást.

A beadott egyéni pályázatok alapján a 2020-as naptári évben 27 beutazás, valamint 21 kiutazás történt meg. (Hallgatók és oktatók, rövid vagy féléves cseréje.)

***Campus Mundi***

A Campus Mundi program keretében 2020-ban 54 hallgató utazott ki részképzésre vagy szakmai gyakorlatra. Ösztöndíjukat a Tempus Közalapítvány Campus Mundi programja fizette, Erasmus+ státuszt az ELTE biztosított az Erasmus+ országba kiutazó hallgatóknak.

**I.4.2. Új Nemzeti Kiválósági Program (ÚNKP)**


Az Új Nemzeti Kiválósági Program 2020/2021-es ciklusában mind az ösztöndíj kategóriák, de az ösztöndíjas ciklusok időtartama is bővült, a fiatal kutatók az egyes programok mentén 5, 6, 7 és 12 hónapos ösztöndíjra pályázhattak. Módosultak az elnyerhető ösztöndíjösszegek is, a graduális és doktori képzések pályázói és a Tehetséggel fel! program fiatal kutatói 100.000,- Ft, a doktorvárományos és posztdoktor, valamint a Bolyai+ kategória nyertesei havonta 200.000,- Ft támogatásban részesülnek. Az ELTÉ-n közel 1400-an kezdték meg a pályázatuk feltöltését a pályázatkezelő Portálra, a véglegesített, elbírált pályázatok száma megközelítette a 900-at.


A pályázati kategóriák nyerteseinek összlétszáma, és karok szerinti létszáma az alábbiak szerint alakult.

|  |  |
| --- | --- |
| **Ösztöndíj kategóriák** | **Nyertesek száma** |
| ÚNKP-20-1 (A keret alapképzés) | 18 |
| ÚNKP-20-2 (A keret mesterképzés) | 50 |
| ÚNKP-20-3 (B keret doktori hallgató) | 123 |
| ÚNKP-20-4 (C keret doktorvárományos és posztdoktor) | 56 |
| ÚNKP-20-5 (Bolyai+ keret) | 58 |
| ÚNKP-20-6 (Tehetséggel fel! Keret) | 33 |
| **Összesen** | **338** |

A 338 nyertes pályázó között 498 800 136 Ft került szétosztásra ösztöndíj formájában, ami után az ELTE 199 520 055 Ft intézményi támogatásban, mindösszesen tehát 698 320 191 Ft támogatásban részesül.

Az ELTE keretei az alábbiak szerint alakulnak pályázati kategóriánként:





***Tudománykommunikáció***

Az elmúlt évek sikerére tekintettel jelen pályázati ciklusban is tervezzük az *ÚNKP Tudománykommunikációs verseny* meghirdetését tudománynépszerűsítő kisvideó valamint tudománynépszerűsítő cikk kategóriákban.

***Open science és publikálási workshop***

A 2019/2020-as pályázati ciklus során megkezdett, de a COVID-19 járvány miatt meghiúsult kezdeményezés idén nagy örömünkre megvalósulhat. Publikálási és a nyílt tudománnyal kapcsolatos ismeretekről szóló workshopot szervezünk az ösztöndíjasok részére a Rektori Kabinet Tudománypolitikai Iroda és az Egyetemi Könyvtár Oktatás- és Kutatástámogatási Osztály szakmai támogatásával. Az ingyenes képzés tervezett időpontja 2020. november.

***Konferencia***

A 2019/2020-as ösztöndíjas ciklus ÚNKP zárókonferenciára rendhagyó időpontban – a járványhelyzet okán meghosszabbított ösztöndíjas időszakra tekintettel – 2020. december 14-én kerül sor. A nyilvános konferencia online, a Microsoft Teams felületen zajlik.

A konferenciaelőadások 30 Teams csoportba rendezett tudományterületi szekcióban párhuzamosan zajlanak. A konferencia meghívóját, absztraktfüzetét és programfüzetét hamarosan közzétesszük az ELTE honlapon.

**I.4.3. A Felsőoktatási Intézményi Kiválósági Program és Tématerületi Kiválósági**

**Program 2020. évi teljesítése**

A Felsőoktatási Intézményi Kiválósági Programról szóló 1381/2017. (VI. 16.) Korm. határozat alapján létrehozott Felsőoktatási Intézményi Kiválósági Program (a továbbiakban: FIKP) keretein belül 2018. évtől 2 Mrd Ft összegű támogatásban részesült az ELTE-t a következő 4 tématerületeken végzendő tudományos és innovációs tevékenységek végrehajtása érdekében: Diagnosztika és terápiás fejlesztések, Anyagtudomány, Asztro- és részecskefizika, Problémamegoldó rendszerek.

A program az első évben **6 db** **MTA Lendület kutatócsoport** támogatását is biztosítja – melyek a kiváló minősítéssel zárultak – név szerint:

* Komplement Kutatócsoport,
* Motorenzim Kutatócsoport,
* Biofizikai Kutatócsoport,
* Asztrofizikai Kutatócsoport,
* Katalízis Szerves Szintézisek Kutatócsoport,
* Rácstérelmélet Kutatócsoport;

A programok interdiszciplináris jellege miatt a fentiekben felsorolt tématerületek az ELTE 6 Karán valósulnak meg.

A tématerületi programok a kutatásfejlesztési és innovációs fókusz erősítésével hozzájárulnak a közvetlenül pályázható Európai Uniós források növeléséhez, a tudományos produktivitás és hasznosulás növeléséhez, a tudományos és kutatói utánpótlás feltételrendszerének javításához.

Céljai az oktatói és kutatói kiválóság intézményi, szervezeti támogatása, a tudás és a megértés előmozdítása, különösen a belső szervezeti és külső együttműködésen alapuló intézményi szintű kutatás-fejlesztés támogatása. A program biztosítja a kutatóhelyek szervezeti szintű fenntartását erősíti és segíti az új nemzetközi és hazai kapcsolatépítést szolgáló együttműködéseket.

2019-2020. években a **Felsőoktatási Intézményi Kiválásági Program (FIKP)** keretébenaz alábbi négy tématerület végrehajtása már zajlott:

* Diagnosztika és Terápiás fejlesztések),
* Anyagtudomány,
* Asztro- és részecskefizika,
* Problémamegoldó rendszerek;

Az Innovációs és Technológiai Minisztérium a futó programok mellett 3 db új tématerület indítására további évi 1,7 Mrd Ft forrást biztosított évente a **Tématerületi Kiválósági Program keretén belül (TKP).**

Ezen tématerületek:


* a Szint plusz (Szintetikus kémia és biológia),
* az Alkalmazás-terület specifikus nagy megbízhatóságú informatikai megoldások-,
* a Közösségépítés, család és nemzet-, hagyomány és innováció;


A három fő tématerületen kívül a következő **Lendület kutatócsoportokat** finanszírozzuk a programból:

* Dinoszaurusz Kutatócsoport,
* Humanizmus Kelet-Közép-Európába Kutatócsoport,
* Bioinformatika Kutatócsoport;

2020. évtől a nevezett 7 tématerület az **Intézményi Kiválóság** és a **Nemzeti Kihívások** alprogramok keretein belül valósulnak meg és a vizsgált időszakban 25,7 %-át képezték a teljes kutatási forrásoknak (IKA\_2020/21 és NKA\_2020/21)

A két alábbi kördiagram szemlélteti a 2020. évi kiadások tématerületenkénti megbontását és a Lendület kutatócsoportok finanszírozását forintban.

****



**I.5 Kari szervezetbe nem tartozó oktatási , kutatási egységek**

**I.5.1. Füvészkert**

Az egyetem egyik legrégebbi, 1771-től működő intézménye, mely a kezdetektől a mai napig a növénytani, élettani és szervezettani oktatást és kutatást szolgálja. Az intézmény 2017-2021 közötti fő célkitűzésének megfelelően fejleszti szervezeti és működési kereteit, szakmai tevékenységének megújulásával együtt.

Bővítette a közép-, illetve a felsőoktatásban résztvevő hallgatók oktatási anyagát, fejlesztik a botanikus kertben folyó tudományos munkát, a közeljövőben több rangos nemzetközi szakmai programnak ad otthont. Korszerűsítette az ismeretterjesztést, számos új, a legújabb nemzetközi elvárásoknak is megfelelő szemléltető eszköz és módszer alkalmazásával. Mindemellett szociális feladatokat is ellátott, a kert megváltozott munkaképességű dolgozókat is foglalkoztatott, ezzel is támogatva átképzésüket.

Rendkívül fontos a megújuló kert tudományos és kutatási munkáinak felfrissítése, aktualizálása, különös tekintettel az innovációs megoldásokra.

A szakmai feladatellátásának keretében végzett tevékenységei között aBotanikus Kert az Európai Unió és a nemzetközi (IABG, BGCI) és hazai botanikus kerti szervezetek tagjaként (MABOSZ), azok célkitűzéseit és direktíváit követve látja el főbb tevékenységi köreit, mindemellett a felsőoktatási törvényben is megfogalmazott feladatait teljesíti.

A Botanikus Kert élő múzeum, tudományos közgyűjtemény, amelynek feladata az élő növénygyűjtemény, mint tudományos közgyűjtemény folyamatos fenntartása, gyarapítása. Ennek keretében a biodiverzitás szemléltetése, a fajismeret elsajátításának elősegítése, növényföldrajzi, ökológiai összefüggések és azok gyakorlati alkalmazásának bemutatása, növényélettani és genetikai oktatás-kutatás terepi bázisa. **340 hazai védett fajt**, valamint több mint **330 világviszonylatban is veszélyeztetett** – a Nemzetközi Természetvédelmi Unió (IUCN) által is védett – vörös listás fajt őriz. 2020-ban a taxonszám **8 654-**re növekedett**.** Ez a hazai védett, veszélyeztetett fajok begyűjtésével és ex-situ megőrzési program kiterjesztésével történt. A tudományos oktatás és kutatás mellett a kert egyik legfontosabb feladata az ismeretterjesztés. A 2020-as évben közel **29 000** **ezer látogató**t fogadott a kert – a pandémia miatt – rövidebb nyitva tartása ellenére. (2019-ben ez a szám az 55 000-et is megközelítette). Ebben az időszakban folytathattuk – az egészségügyi óvintézkedések betartatása mellett - a korábbi években is sikerrel végzett, több nagykövetséggel közösen szervezett tematikus és szakmai rendezvényinket (pl. a Füge Napot Mladen Andrlić, a Horvát Köztársaság magyarországi nagykövete, később pedig a Paradicsom Napot Anunciada Fernández de Córdova y Alonso Viguera Spanyolország budapesti nagykövetasszonya jelenlétében). A 2018-ban átadott FűFa tankertünkben **1100 gyermek** növényismereti és kertészeti foglalkozását tartottuk meg. A kert nem élő, évszázados múltra visszatekintő növénygyűjteményeinek, **5000 kötetes könyvtárának, 30 000 lapos herbáriumnak és 12 000 tételes maggyűjtemények** a rendezését végeztük. Megkezdtük a felkészülést a kert alapításának 250. évfordulójának megünneplésére, így az előbbi gyűjtemények modern eszközökkel történő megismertetésére is megkezdtük a felkészülést (pl. érintőképernyős interaktív feladatokhoz elkészült a képanyag).

A kert gyűjteményfejlesztése és -megosztása érdekében 1788 óta minden évben magcseretevékenységet végez, a világ 379 botanikus kertjével és arborétumával Japántól az USA-ig küldtünk és fogadtunk magtételeket.

A gödi Biológiai Állomás Huzella Kert néven 2018 óta **közfeladatok ellátására is alkalmassá vált.** Jelentős szerepet vállal az egyetem különböző egységeinek növényesítése, oktatási növényanyaggal való ellátásában és zöldfelület kialakítása terén, ellátja a Lágymányosi Campus, a Trefort-kert szakmai felügyeletét.

**I.5.2. Gothard Asztrofizikai Obszervatórium MKK**

Az Obszervatóriumban 2020-ban is folytatták az asztrofizikai kutatásokat. Földi bázisú fotometriai, gyorsfotometriai, spektroszkópiai és űrfotometriai módszerekkel, illetve nagy teljesítményű numerikus asztrofizikai számításokkal végezték a kutatásokat. 2020 márciusában került az Obszervatóriumban végleges helyére az ELTE nagyenergiájú asztrofizikai témájú EFOP pályázatának keretében a műholdvevő állomás, amely számos meglévő és esetleges jövőben fejlesztendő műholddal való kapcsolattartást teszi lehetővé. 2020 végén zárult a Kozmikus hatások és kockázatok c. GINOP pályázatuk, amelynek keretében az Obszervatórium történetének eddigi legnagyobb műszerfejlesztésére kerülhetett sor, és a megfigyelési arzenál is bővült gyorsfotometriai és gyors képalkotási módszerekkel.

2020-ban megjelentettek 27 tudományos közleményt (19 referált Q1) és az ezekre már beérkezett hivatkozások száma 364. Az összes közleményre 2020-ban a hivatkozások száma 2950 volt. Az obszervatórium műszereivel, valamint a partner intézeteknél vendégkutatóként számos alkalommal végeztek gyors reagálású utánkövetéses spektroszkópiai és képalkotó megfigyeléseket. A follow-up vizsgálatok segítségével a nagy- és űrtávcsöves adatok további részletes magyarázatára nyílt lehetőség.

2020. március 18-án kezdetét vette a CHEOPS exobolygókutató űrtávcső tudományos üzemmódja. A küldetés technikai paramétereit a konzorcium – benne az ELTE Gothard Asztrofizikai Obszervatóriummal - részletes cikkben közölte. A CHEOPS első publikált eredményei a WASP-189b exobolygó vizsgálata volt, további munkák közlése 2021 elején dömpingszerűen várható.

Röviddel az XO-6b exobolygó felfedezése után az objektumot fotometriai és spektroszkópiai módszerekkel kezdték el tanulmányozni. A TESS adatai alapján megerősítették a Kepler-13Ab bolygó perihéliumvándorlását, és meghatározták a csillag és a bolygópálya térbeli pozícióját és kölcsönös helyzetét.

Részt vettek az APOGEE-2 spektroszkópiai égboltfelmérő program adatainak publikálásában, különös tekintettel a gömbhalmazok többszörös populációira; és a redukciós pipeline fejlesztésében interpolációs kódok kidolgozásával.

Közölték 10 transzneptun objektum és számos Hilda és főövi kisbolygók forgási paramétereit a Kepler-űrtávcsővel, a Hilda csoportban nagy számű kettős kisbolygó jelenlétét igazolták. Az ELKH CSFK-val közös kutatásban közel 10 ezer kisbolygó TESS-űrtávcső által rögzített fotometriai adatsorát egyesével átnézve és kiértékelve közölték a TESS Solar System Objects DR1 adatbázist.

Vizsgálták az EE Cep egy hosszúperiódusú fedési kettőst porkorongos rendszerben, és a WV LMi rendszert, ahol pályaprecessziót mutattak ki. A TESS űrtávcső mérései alapján 25 vörös óriás csillag esetén meghatározták a globális asztroszeizmológiai paramétereiket és fizikai paramétereiket.

Eredményeiket rendszeresen közölték a nemzetközi szakmai élet vezető folyóirataiban (Nature Astronomy, Monthly Notices of the Royal Astronomical Society, Astronomy and Astrophysics, Astrophysical Journal, Astronomical Journal, Experimental Astronomy, stb). Eredményeinkről a hazai ismeretterjesztő fórumokon is rendszeresen beszámoltak (csillagaszat.hu, Meteor, Fizikai szemle, csillagászati évkönyv). Részesei a magyar nyelvű szakirodalmi tevékenységnek: ennek formája egy készülő csillagászati alaptankönyv, szerzői könyvek és fordítások megjelentetése. A magyar szakmai életben aktívan részt vesznek, pályázatok bírálatával, zsűrizésével, PhD eljárások bizottsági tagjaként és bírálóiként. Szabó M. Gyula az MTA Csillagászati és Űrfizikai Bizottságnak tagja, a Vas megyei TIT elnöke; Kovács József az ELFT vas megyei elnökségi tagja, a Magyar Csillagászati Egyesület elnökségi tagja.

A kutatók csillagászati és fizika kurzusokat tartottak az ELTE levelező képzésében (asztrofizika 3. félév, csillagászati spektroszkópia, matematikai módszerek a fizikában, statisztikai módszerek a fizikában, atomfizika, magfizika, kvantumfizika, nagyenergiájú asztrofizika, űrkutatás története kurzusok).

## **ELTE Tatai Geológus Kert – Természetvédelmi Terület és Szabadtéri Geológiai**

## **Muzeális Közgyűjtemény**

A Geológus Kert feladata a tatai Kálvária-domb védett természeti (geológiai, régészeti, botanikai) értékeinek, környezet- és természetvédelmi módszertani kérdéseinek vizsgálata; a természeti és az épített környezet Tatán egyedülálló összefüggéseinek védelme és hasznosítása.

A hasznosítás a hazai felsőoktatási intézmények nagyobbrészt szakirányú képzésében történő részvétellel (helyszíni tanulmányutak), a közoktatás, ismeretterjesztés tanulmányi csoportjainak fogadásával és múzeumi vezető közreműködése útján történő oktatásával, illetve a Kert profiljának megfelelő szakmai rendezvényeken való szereplés útján valósult meg. 2020-ban a feladatokat a járványügyi helyzet miatt a szokásos (április 1-i) helyett május 8-i nyitással, mintegy 25 hetes nyitva tartással tudtuk megoldani. A látogatók kulturált, esztétikusan kialakított környezetben és tanösvényeken szerezhettek ismereteket. 2020-ban a teljes látogatószám és a belépőjegy-bevétel, a rövidebb nyitva tartási időszak és nyilvánvalóan más, részben a járványhelyezettel összefüggő okok miatt (iskolai osztálykirándulások hiánya), elmaradt a 2019. évihez képest.

A **látogatottság** 2020-as és korábbi adatai (fő):

|  |  |  |  |  |  |  |
| --- | --- | --- | --- | --- | --- | --- |
| **év** | **ingye-nes** | **kedvez-ményes** | **felnőtt** | **kedvezményes kártyával** | **teljes árú** | **belépőjegy- bevétel** |
| 2016 | 369 | 1381 | 172 | n.a. | 1922 | 711.430 Ft |
| 2017 | 259 | 1133 | 138 | 32 | 1640 | 536.570 Ft |
| 2018 | 285 | 1253 | 222 | 20 | 1780 | 748.830 Ft |
| 2019 | 192 | 1188 | 271 | 15 | 1666 | 656.420 Ft |
| **2020** | **32** | **666** | **251** | **10** | **959** | **419.220 Ft** |

Az önkéntes munkatársak köre jövőbeni bővítésének a szándékával a Geológus Kert 2020-ban a 2005. évi LXXXVIII., *a közérdekű önkéntes tevékenységről szóló törvény* előírásainak megfelelő intézményként regisztráltatta magát. Együttműködő félként tavaly is részt vett a Magyar Nemzeti Múzeum, mint munkáltató által koordinált Közfoglalkoztatási Programban, amelynek keretében három, a Tata városával ápolt jó viszonynak köszönhetően pedig további egy közfoglalkoztatott munkatárs segítette a Kert tevékenységét.

**I.5.4. Szakkollégiumok**

Az egyetem kiemelkedő hallgatóinak tehetséggondozását az ELTE évszázados hagyományokkal rendelkező szakkollégiumi hálózata segíti. Az ELTE hat szakkollégiuma kiemelkedő képességű hallgatók önkormányzati elven működő oktatási és kutatási műhelye.

A leghosszabb múltra a négy egyetemi kar (BTK, TTK, IK, TáTK) hallgatóit fogadó, Eötvös Loránd által 1895-ben alapított Eötvös József Collegium tekinthet vissza, amely 2014 óta történelmi emlékhely. A Bibó István Szakkollégiumot 1983-ban hozták létre joghallgatók az angol college-rendszer mintájára. Az 1992-ben alapított Bolyai Kollégium az ELTE természettudományos és informatikai tehetséggondozó szakkollégiuma. A 2004-ben alapított Angelusz Róbert Társadalomtudományi Szakkollégium segítségével a tagok felkészült, művelt, tájékozott, széles látókörű társadalomtudományi szakemberekké válhatnak, a pszichológia, a nevelés- és egészségtudományok iránt érdeklődő hallgatókat pedig az Illyés Sándor Szakkollégium várja 2007 óta. A külhoni magyar fiatalok magyarországi felsőoktatási tanulmányainak támogatásában nagy hagyományokra visszatekintő Márton Áron Szakkollégium 2016 óta működik az ELTE részeként.

Aktív hallgatói jogviszonnyal rendelkező **szakkollégisták** száma éves bontásban:

|  |  |  |  |  |  |  |
| --- | --- | --- | --- | --- | --- | --- |
|  | **ARTSZ** | **BISZK** | **BK** | **EJC** | **ISSZK** | **MÁSZ** |
|  | **2016/2017** | | | | | |
| Bentlakó | 27 | 51 | 65 | 117 | 36 |  |
| Bejáró | 44 | 33 | 25 | 141 | 22 |  |
| **Összesen** | **71** | **84** | **90** | **258** | **58** | **0** |
|  | **2017/2018** | | | | | |
| Bentlakó | 21 | 54 | 65 | 141 | 30 |  |
| Bejáró | 45 | 23 | 25 | 126 | 16 | 100 |
| **Összesen** | **66** | **77** | **90** | **267** | **46** | **100** |
|  | **2018/2019** | | | | | |
| Bentlakó | 24 | 39 | 67 | 140 | 37 |  |
| Bejáró | 29 | 38 | 25 | 142 | 14 | 100 |
| **Összesen** | **53** | **77** | **92** | **282** | **51** | **100** |
|  | **2019/2020** | | | | | |
| Bentlakó | 22 | 58 | 68 | 131 | 23 |  |
| Bejáró | 26 | 20 | 40 | 121 | 8 | 100 |
| **Összesen** | **48** | **78** | **108** | **252** | **31** | **100** |
|  | **2020/2021** | | | | | |
| Bentlakó | 22 | 17 | 58 | 110 | 19 |  |
| Bejáró |  | 61 | 45 | 158 | 19 | 100 |
| **Összesen** | **22** | **78** | **103** | **268** | **38** | **100** |

**I.5.4.1. Angelusz Róbert Társadalomtudományi Szakkollégium (ARTSZ)**

Kutatószakkollégiumként nagy hangsúlyt fektetünk közös kutatások szervezésére, mint például a tíz év óta évenként megrendezett Falukutatás-műhelyünk (<http://falukutatas.hu/>). Műhelyeink előkészítése során is elsődleges szempont a kutatói tudás megszerzése, későbbi közös kutatásokat előkészítő elméleti alapozás, amely mind társadalomtudományos területeken hallgató tagjaink számára kiegészíti egyetemi tanulmányait, mind pedig szélesíti egyéb interdiszciplináris szakokról érkező tagjaink látőkörét ([http://angelusz.elte.hu/](http://angelusz.elte.hu/konferenciak)). Szakkollégiumunkban tutor-rendszerünk keretében a tagok személyes, mélyebbre ható segítséget is kapnak egyéni tanulmányaikban is, Szakmai Napunkon, Éves Konferenciánkon, szakmai beszélgetéseinken valamint tanulmányköteteinkben való publikálás során az előadói skillek megszerzése, íráskészség fejlesztése és kölcsönös szakmai segítségnyújás a cél (<https://www.facebook.com/angeluszszakkollegium/>).

**I.5.4.2. Bibó István Szakkollégium (BISZK)**

A Bibó István Szakkollégium a legtehetségesebb jogász és politológus hallgatók személyre szabott szakmai fejlesztésével és közösségi tevékenységének támogatásával foglalkozik. A szakmai tevékenység tudományterületenként szerveződő műhelyek rendszerében zajlik, szakemberek támogatásával. A szakkollégisták önálló tudományos kutatásokban és kutatócsoportokban is részt vesznek, amelyek eredményeit tanulmánykötetekben és a Szakkollégium tudományos folyóiratában is publikálhatják. A szakkollégisták egyedülálló eredményeket érnek el hazai és nemzetközi szakmai versenyeken, ösztöndíj-pályázatokon is. Képzési programunkat a Tanulmányi Szabályzat tartalmazza.

**I.5.4.3. Bolyai Kollégium (BK)**

A szakkollégisták tudományos, kutatási tevékenysége alapvetően a tanszékekhez kötődik. A Kollégium hozzájárulásai a következők: pénzügyi segítséget nyújtunk a hazai és nemzetközi konferenciákon való részvételekhez; az évente megrendezésre kerülő Bolyai Konferencia során lehetőségük nyílik a szervezési feladatok ellátására, előadások tartására, poszterek bemutatására és a szekcióülések levezetésére. A tudományos ismereteik bővítését szolgálják a szakszemináriumok. A tudományos életben való boldogulást is segítik a Kollégiumban tartott nyelvórák.

A járványhelyzet miatt a 2020-2021. tanévben szemináriumaink és nyelvóráink kizárólag nem jelenléti oktatás keretében zajlottak. 2020-ban a Bolyai Konferencia elmaradt, de 2021-ben online formában megrendezésre kerül. A középiskolásoknak szervezett levelezős versenyünket 2021-ben is online valósítjuk meg. A Kollégium külsős hallgatói az adott helyzetben online „bejáró” hallgatóként a szemináriumokon, nyelvórákon ezen idő alatt is részt tudtak venni.

**I.5.4.4. Eötvös József Collegium (EJC)**

Az Eötvös József Collegium az egyetem 125 éve működő szakkollégiuma, történelmi emlékhely, 18 szakmai műhelyében az ELTE négy karához (Bölcsészettudományi, Természettudományi, Informatika és Társadalomtudományi) illetve a Gazdálkodástudományi Intézethez tartozó hallgatóknak és az osztatlan tanárképzésben résztvevőknek az egyetemi oktatást kiegészítő kurzusokat hirdet meg (félévente átlagosan hetvenet). Hét indoeurópai nyelvből kötelezően választható formában, ingyenes nyelvoktatást biztosít. Az oktatási egységek mellett önálló kutatóegységek működnek (Byzantium Központ, Cathedra Magistrorum), amelyek tevékenységükkel a kari kutatási hiányterületeket fedik le. A Collegium évente átlagosan húsz önálló kötetet jelentet meg, amelyek többsége egyedi kutatási területeket reprezentál, nemzetközileg is elismert tudományos eredményeket tartalmaz. <http://honlap.eotvos.elte.hu/> és a számszerűsített eredmények:

<https://eotvos.elte.hu/szakmai-munka/eredmenyek> .

**I.5.4.5. Illyés Sándor Szakkollégium (ISSZK)**

Az Illyés Sándor Szakkollégium elsősorban a pszichológia, nevelés- és pedagógiatudomány szakterületeit öleli fel, beleértve a gyógypedagógiai képzést. A Szakkollégium három alappillére a szakmaiság, a közéletiség és a közösségiség: ezek a tagok a szakmai tehetséggondozásra, a hivatásból adódó társadalmi felősségvállalásra, valamint az önszerveződő, a horizontális társas struktúrákon alapuló közösségre kívánnak utalni.

A Szakkollégiumban folyó tehetséggondozó tevékenység alapját a három szakmai műhely képezi: a Pszichológia, az Iskolák Világa és Társadalmi Felelősségvállalás műhelyekben a nem pusztán szakmai, hanem a pszichológia és pedagógia mint hivatás gyakorlására irányuló fejlesztés folyik. A műhelyek keretén belül a szakkollégisták saját érdeklődésüknek megfelelő témákkal foglalkozhatnak, tudományos és közéleti szinten egyaránt. Ezekben az egyetem tapasztalt műhelyvezető oktatóitól kapnak szakmai támogatást.

A műhelyek mellett a szakmai fejlődés támogatása érdekében a hallgatók igényei alapján speciális kurzusok indulnak. Az egyéni konzultációk mellett e kurzusok alapozzák meg a hallgatók önálló tudományos munkáit.

**I.5.4.6. Márton Áron Szakkollégium (MÁSZ)**

A szakkollégiumi képzés műhelykeretek között folyik. Az egyes szakmai műhelyek lefedik az egyetemi oktatás valamennyi képzési területét. A Szakkollégiumban a következő műhelyek működnek: 1. Bölcsészettudományi; 2. Természettudományi; 3. Informatikai; 4. Jogi és Társadalomtudományi; 5. Gazdaságtudományi; 6. Pedagógusképző; 7. Műszaki; 8. Orvos-, Egészség- és Sporttudományi; 9. Művészeti; 10. Nemzetstratégiai.

Az egyes műhelyek vezetői az ELTE oktatói állományához tartozó minősített oktatók. A műhelyek munkájáról részletesen: <https://martonaron.elte.hu/szakkollegium>.

**1.5.5.1. Egyetemközi Francia Központ**

Az Egyetemközi Francia Központ (EFK) pedagógiai-oktatási, tudományos, kutatási és publikációs tevékenységet végez, és emellett francia és frankofón tájékoztató-információs és népszerűsítő központként működik. Mind az oktatási, mind a tudományos tevékenység esetében a szervezés és a koordináció kerül előtérbe, ui. az EFK fő szerepe a kapcsolattartás a francia kulturális kormányzat, a francia és frankofón egyetemi világ és a magyar egyetemek francia és frankofón képzései és programjai között.

**I.5.5.2. ELTE Konfuciusz Intézet**

2020-ban egy nem várt kihívással kellett szembe néznie az Intézetnek: a koronavírus járvány miatt márciusban és novemberben is át kellett állnia az online oktatásra. Ehhez a Microsoft Teams, a Zoom és a ClassIn nevű programokat használtuk. Azokban a partner intézményeinkben (általános iskolák és gimnáziumok), ahol csak szakköröket tartottunk, ideiglenesen felfüggesztésre kerültek a tanfolyamaink.

A modulos órák mellett továbbá is népszerűek a Business Chinese tanfolyamok. 2020-ban összesen 2494 alkalommal regisztráltak a hallgatók a különböző nyelvtanfolyamokra. 2020-ban tartottuk először a BCT nyelvvizsgánkat, amelyen két vizsgázó vett részt.  
A márciusi és decemberi HSK és HSKK nyelvvizsgákat is el kellett halasztanunk, ezért kettő alkalom helyett csak egyszer, 2020. júliusában került rájuk sor, és összesen 285-en jelentkeztek. A 2020. novemberére tervezett YCT vizsgát is elhalasztottuk 2021-re.

A 2020-as tanévben folytatódtak az ingyenes kínai nyelvi órák a partner intézetekben. 2019-hez képest a partner intézetek köre 3 új intézménnyel bővült: az ESSCA School of Management-tel, a Mathias Corvinus Collegium Alapítvánnyal és a Magyar Diplomáciai Akadémiával. 2020-ban is 13 diák tett osztályozó vizsgát kínai nyelvből a Madách Imre Gimnáziumban az ELTE Konfuciusz Intézet segítségével, azonban az érettségi vizsgát (amelyből 2020 nyarán csak írásbeli vizsgát tartottak) csak 2 fő választotta.

2020. júliusában online került megrendezésre partneregyetemünk, a Pekingi Idegen Nyelvi Egyetem „*You and Me in Beijing*” elnevezésű nyári tábora, amelyen 26 hallgatónk vett részt.

2020. november 5-én a „*Fiatal sinológusok házi konferenciája*” elnevezésű programot személyesen sikerült megtartanunk. 2020. december 12-én tartotta Intézetünk a 1st CEETC webinar-t, amelynek címe: „*Digital responses to the COVID-19 challenges in teaching Chinese*”. („Digitális válaszok a COVID-19 kihívásaira a kínai nyelvoktatásban”) A konferenciára 14 országból több mint 100 résztvevő jelentkezett be.

2020-ban jelent meg a „Távol-keleti Tanulmányok” két kötete (2019/1 és 2019/2), valamint a „*Kínai bölcselet és művészet. Tanulmányok Tőkei Ferenc emlékére*” című tanulmánykötet a Konfuciusz Könyvtár című tudományos sorozatban.

A Magyar-Kínai szótárirány befejezéséhez az ELTE Konfuciusz Intézete a kínai Center for Language Education and Cooperation -től 19 366 599 forint összegű támogatást kapott. A támogatás a szerződés egyeztetése miatt késett, csak 2020. december 08.-án utaltál, ezért a felhasználása a 2021. évre tolódik.

A kiemelt feladatok ellátása és az oktatás mellett az ELTE Konfuciusz Intézet 2020-ban is színes kulturális programokkal várta az érdeklődőket. Az év során több mint 35 különböző kulturális rendezvényt szerveztek, ezek egy részét külső helyszínen, más részét az Intézetben tartották meg. Az elmúlt év COVID-19 miatti korlátozásai természetesen az Intézet megszokott működésére is befolyással voltak, a kulturális programokat jelenléti formában csak a tavaszi és az őszi időszakban tudták megtartani.

**I.6. Kari szervezetbe nem tartozó központi szolgáltató szervezeti egységek**

**I.6.1 Egyetemi Könyvtár és Levéltár**

Az **Egyetemi Könyvtári Szolgálat (EKSZ)** tagkönyvtárai: az Egyetemi Könyvtár és Levéltár, mint központi feladatokat koordináló könyvtár, valamint 8 kari és egyes, kari szervezetbe nem tartozó, központi egységek könyvtárai együttesen valósítják meg az ELTE polgárainak, valamint a nyilvános könyvtári ellátás követelményeinek megfelelő könyvtári és információs igények kiszolgálását. Minden könyvtár részt vesz a Könyvtári Tanács, mint operatív irányító testület által meghatározott feladatok végrehajtásában, miközben minden könyvtár egyedi gyűjteményének, sajátos célcsoportjának megfelelően működik és nyújt szolgáltatásokat.

2020-ban, Magyarországon első könyvtárként az EKSZ nyerte el a 3 évre szóló EFQM „Elkötelezettség a Kiválóságért” tanúsítványt (Comitted to Excellence Validation).

A könyvtárak gyűjtőkörei lefedik az egyetemen oktatott diszciplínákat, a könyvtárak összességében biztosítják az állományhoz való hozzáférést helybeni és távhasználat útján.

A közös integrált könyvtári rendszer az év végén 955 366 bibliográfiai és 1 502 355 példányrekordot tartalmazott. 2020-ban megújult az online katalógus: az ELTEfind keresővel most már nemcsak a könyvtári dokumentumok kereshetők, hanem az EDIT és az előfizetett adatbázisok tartalmai is.

Az ELTE tartalomszolgáltató tudásközpontjaként az Egyetemi Digitális Intézményi Tudástár (EDIT) kialakításával a muzeális állomány, a szakdolgozatok, doktori disszertációk és az oktatók publikációinak digitalizálásával, a digitális tartalmak begyűjtésével támogatják a könyvtárak az egyetem tudományos működését és a hallgatói eredményességet (2020 végén a repozitórium több, mint 47 550 tételt tartalmazott). Az EKSZ közös projektben valósítja meg az egyetemi oktatók publikációs tevékenységének megjelenítését a Magyar Tudományos Művek Tárában (MTMT) és az EDIT-ben.

Az egyetem tudományos működésének támogatójaként az EKSZ koordinálja az egyetem adatbázis-előfizetéseit, illetve ezzel kapcsolatban az OA publikálást is (2020-ban az EISZ-en keresztül 38 adatbázis, bruttó 251 977 906 Ft szerződési értékben került előfizetésre. További bruttó 40 537 530 Ft szolidaritási többletköltség jelentkezett az adatbázisportfólióra). Az elérhető adatbázisokat tartalmazó új gyűjtőoldal készült a közös portálon, ahol folyamatos a tájékoztatás a járványhelyzetben megváltozott könyvtári szolgáltatásokról is.

A Siketek és Nagyothallók Országos Szövetségével (SINOSZ) együttműködve magyar nyelvű felirattal ellátott jelnyelvi videók készültek a koronavírus-járvány miatt átmenetileg bezárt könyvtárak aktuális és online elérhető szolgáltatásairól.

Elérhetővé vált az EKSZ ingyenes online könyvtári kurzusa, a Könyvtári MOOC (Massive Open Online Course), melyen könyvtárhasználati ismereteken túl tanulási és olvasási technikákat sajátíthatnak el a tanulni vágyók.

A távolléti oktatás bevezetése során nagy szükség volt az EKSZ tagkönyvtárainak együttműködésére, és a központilag biztosítható szolgáltatások összehangolásában és lebonyolításában az Egyetemi Könyvtár közreműködésére.

A márciusban kialakult járványhelyzet miatt az **Egyetemi Könyvtár és Levéltár** működését a mindenkori kormányzati és egyetemi intézkedésekhez kellett igazítani úgy, hogy a korlátozott lehetőségek maximális kihasználásával és új, online szolgáltatások bevezetésével továbbra is segítse az egyetemi oktatást és kutatást, biztosítsa az oktatók és hallgatók szakirodalommal való ellátását.

Az EKL az ELTE összes könyvtára számára egységesen, központilag oldotta meg az integrált könyvtári rendszerben a kölcsönzések lejárati idejének meghosszabbítását, a késedelmi díjak számolásának megállítását. Kari könyvtári feladatokat átvállalva ELTE szinten biztosította szeptemberig a könyvek átvételét és záróvizsgázó hallgatók számára a könyvtári tartozások rendezését, a könyvtári igazolások kiadását. A könyvek biztonságos visszavételéhez könyvbedobó szekrényt bérelt. Az elérhető online könyvtári szolgáltatások: kölcsönzések hosszabbítása, dokumentum-előjegyzés, emlékeztető kölcsönzés lejártakor, keresés a katalógusban és az adatbázisokban; elektronikus kérőlap (mely 2020-ban két kari könyvtárra is kiterjesztésre került), digitalizálás, chat-en és email-ben elérhető tájékoztatás. A saját fejlesztésű, virtuális olvasójegyként is funkcionáló webapplikáció (ELTE Könyvtár WebApp) segítségével az EKL megoldotta az online beiratkozást és tagsághosszabbítást ELTE polgárok részére, mely szolgáltatást a kari könyvtárak számára is kiterjesztette. Skype-on elérhető online tájékoztató szolgáltatás indult. Az EKL speciális böngészőt fejlesztett az ideiglenesen szabadon elérhetővé tett tankönyvek, jegyzetek autentikált elérésének biztosításához: a szolgáltatást a kari könyvtárak számára is biztosította.

Megállapodás keretében az EKL ellátta a Gazdálkodástudományi Intézet (GTI) és a Pázmány Péter Katolikus Egyetem budapesti campusain tanuló hallgatóinak és oktatóinak könyvtári szolgáltatását is.

Az EKL gyorsan és rugalmasan alkalmazkodott a mindenkori járványügyi helyzethez, s ennek köszönhetően a használati adatok a várakozásokhoz képest jobban alakultak. A bezárások miatt a személyes könyvtárhasználat közel harmadára esett vissza, a kölcsönzéseké viszont csak a felére.

A **Levéltár** összesen 420 ifm rendezését végezte el helyszínen, 541 ifm rendezését a Levéltárban. A Közgyűjteményi Digitalizálási Stratégia keretében folytatódott az egyetemi tanácsülési jegyzőkönyvek digitalizálása (62 226 oldal).

Az **ELTE Egyetemi Könyvtár és Levéltár Savaria Könyvtár és Levéltár (SKL)** az EKL tagkönyvtáraként, a szombathelyi képzési helyen működő Berzsenyi Dániel Pedagógusképző Központ és a budapesti karokhoz tartozó intézetek/tanszékek oktatási, kutatási, tanulási igényeinek kiszolgálására, nyilvános könyvtárként működik. Pedagógiai szakkönyvtári funkciójából adódóan támogatja a régión belüli pedagógusok munkáját, szakmai segítséget nyújt a megye közoktatási könyvtárainak tevékenységéhez.

A BDPK felkérésére, az SKL munkatársai 2020-ban is sokféle oktatási tevékenységet folytattak: tanító, magyar és könyvtár szakos hallgatók képzése, MTMT továbbképzések tartása, illetve az oktatók felkészítése a távolléti oktatás kialakításához. A Teams, Office 365, Moodle, Canvas szolgáltatások megismeréséhez oktatóvideók készültek és online miniképzések keretében támogatták a digitális kurzusok kialakítását. A könyvtár a munkatársak digitális kompetenciái révén hatékonyan részt vesz a tanulás és oktatás támogatásában, a digitális tartalmak létrehozásában és közvetítésében, repozitóriumok és országos adatbázisok építésében. A SEK Videotorium csatornája több mint 1180 felvétellel évi 80 ezres nézettséget ért el.

**I.6.2. ELTE Tanárképző Központ**

Az ELTE Tanárképző Központban 2020-ban is folytatódtak a szakmai stratégiai feladatok ellátását és a hivatali munkavégzés hatékonyságának a növelését támogató munkálatok. A Tanárképző Központ a következő területeken végzett eredményesen különböző tevékenységeket.

**Szakmai-stratégiai feladatok ellátása**: a tanárképzéssel kapcsolatos szakmai tervezési és koordináló feladatok ellátása; oktatói és hallgatói szakmai programok, műhelyek szervezése az Egyetemen belül és együttműködve több hazai és külhoni társegyetemmel; közreműködés az intézményi akkreditációs folyamatban; pedagógus-továbbképzések szervezése; szakmai tananyagok kidolgozásának koordinálása; a köznevelési gyakorlóintézmények szakmai vizsgálatának koordinálása; a minőségfejlesztést támogató szakmai elvek és eljárásrendek kidolgozása, bővítése, ehhez kapcsolódó kérdőíves vizsgálatok szervezése a TKK Szakmai Kollégiuma keretében; a pedagógusképzési egyetemi szakmai testületek munkájának támogatása; közreműködés országos konzorciumi bizottságokban; a szakmai kapcsolatok és a kommunikáció erősítése az oktatókkal, a hallgatókkal, részben a társegyetemek és a külhoni egyetemek munkatársaival, a Fenntartó intézményekkel.

**Komplex szakmai és hivatali, szervezési feladatok ellátása**: a TKK működésével kapcsolatos adminisztratív és emberi erőforrás-fejlesztési feladatok ellátása, további munkafolyamatok digitalizációja; a rekrutációval kapcsolatos programok tervezése és megvalósítása; a TKK-t érintő tanulmányi és a tanárképzési felvételi ügyekkel, az iskolai gyakorlatokkal, a partneriskolai hálózat bővítésével, a gyakorlatok közreműködői szerződéseinek megkötésével és a szakzárás koordinálásával kapcsolatos feladatok ellátása. A TKK sikeresen szervezte a Tanítsunk Magyarországért! programot az ELTE minden karáról érkező hallgatók, az öt karon tanító oktatók és a partneriskolák részvételével.

**I.6.3. Innovációs Központ**

A 2020-as év során az Innovációs Központ különös hangsúlyt fektetett az ipari kapcsolatok kiszélesítésére, az együttműködések elmélyítésére. Ez az egyik leghangsúlyosabb eleme az Egyetemi Innovációs Ökoszisztéma pályázatnak is, melyet a COVID-19 pandémiás helyzet ellenére is sikerült szem előtt tartani.

Jó ütemben halad az egyetemi kompetenciák összegyűjtése, illetve kiadványba foglalása annak érdekében, hogy ezeket a kompetenciákat a közeli jövőben ki tudjuk ajánlani hasznosításra.

Az Innovációs Központ kulcsszerepet játszott a Társadalmi Innovációs Nemzeti Laboratórium (TINLAB) felállításában, beindításban. A labor keretében több tematikus KFI fórum, szakmai műhely jön majd létre, amelyeknek a célja valóban újszerű megoldások kidolgozása társadalmi problémákra és a technológiai változásokhoz kapcsolódó társadalmi igényekre. A TINLAB munkájába azon karok kerülnek bevonásra, amelyek eddig kisebb szerepet tudtak csak játszani az Egyetem innovációs tevékenységében

Összesen 5 Iparjog pályázat került benyújtásra (3 hazai és 2 nemzetközi PCT), mely jól jelzi, hogy a találmányhasznosítás területén is aktív munka folyik. A Találmányi testület az év során egy levélszavazást, és két on-line ülést tartott, mely során 11 találmányt, és 2 know-how-t vett birtokba.

A pandémiás helyzet ellenére megrendezésre került az on-line térben az Innovatív hallgatói ötletpályázat, az Innovációs nap és az Innovatív hallgatói ötletpályázat.

Először indítottunk Szerzői jogi alapismeretek témakörben belső képzést az Egyetem polgárainak.

## **I.7. Köznevelési feladatokat ellátó gyakorló intézmények**

Az ELTE tíz - köznevelési feladatot is ellátó - gyakorló intézménye továbbra is kiemelkedő színvonalon látja el szakmai feladatait, amit 4 középiskolánk (Apáczai, Radnóti, Trefort, Bolyai) esetén a felvételi-érettségi eredmények, a jelentkezettek/felvettek aránya, a kompetenciamérések, valamint a tanulmányi versenyeken nyújtott kiemelkedő teljesítmények alapján készített országos rangsorokban elfoglalt helyük is jelez.

**I.7.1. ELTE Apáczai Csere János Gyakorlógimnázium és Kollégium**

A gimnázium 2020-ban is kiemelkedően teljesítette feladatait. Az iskola őrzi a különféle sajtókiadványokban közzétett középiskolai rangsorokban elért hagyományosan jó helyezését. Az intézmény szakmai eredményeit alátámasztják az érettségi vizsgák és a tanulmányi versenyek eredményei mellett a felsőoktatási felvételi arányok és az országos kompetenciamérések magas hozzáadott értékét kifejező adatsorai is. A szakmai feladatellátás szempontjából az iskola igyekszik minden téren megfelelni a fenntartói és a partneri (szülői, felsőoktatási) elvárásoknak. Az iskola iránti érdeklődés töretlenül magas, a kapacitások kihasználtsága nagy, a törvényi maximumnak megfelelő osztálylétszámok jellemzőek.

**I.7.2. ELTE Radnóti Miklós Gyakorló Általános Iskola és Gyakorló Gimnázium**

Az iskola tanulmányi átlaga az előző tanévhez képest lényegében nem változott, rendkívül magas, nagyon jól teljesítenek a diákok, eredményes az oktatás.

A Radnóti a HVG 2020. őszén nyilvánosságra hozott rangsorában az 1. helyen végzett a középiskolák között.

Az iskola továbbra is nagyon népszerű a jelentkezők körében: mind az alsó tagozatra, mind a gimnáziumi képzésre 4-5-szörös a túljelentkezés. Az intézmény megújította, racionalizálta a belső vizsgarendszerét. A tanulmányi projektek közül megvalósult a 11. évfolyam egyéni projekt program megújítása, a tanári és tanulói felkészítés támogatásának kidolgozása és bevezetése. Megtörtént az új NAT-hoz igazodó helyi tanterv felülvizsgálata és átdolgozása, bevezetése az 1. és 5. és 7. évfolyamon.

**I.7.3. ELTE Trefort Ágoston Gyakorló Gimnázium**

A Gimnázium az ország egyik legrangosabb nevelő és oktató intézménye. A majdnem százötven éves intézmény a XX. század oktatásügyi változásai közepette mindig is a „Minta” tudott maradni, ahol a stabil értékrend, a hagyományok tisztelete magas szintű tudással és a megújulás képességével ötvöződött.

Az Intézmény 2020-ban is megjelent középiskolai rangsorokban (HVG, illetve Nők Lapja: évek óta az 1-10. helyen) kiemelkedően szerepelt, köszönhető ez az iskolában folyó magas szintű szakmai munkának. Az Iskolánk iránti érdeklődés folyamatosan növekszik, a 2020/21-es tanév felvételi eljárására nyolcszoros túljelentkezés volt.

A szaktanárok kiváló munkájának köszönhetően az iskola diákjai 2020-ban kiemelkedő eredményeket értek el a hazai és nemzetközi versenyeken (diákok 1. helyezést értek el az angol, a francia és a filozófia OKTV-n, s megnyerték a Teentech Awards nemzetközi programozási versenyt is), az emelt szintű érettségi vizsgákon, valamint a felsőoktatási felvételiken. Az Iskola részt vett az új osztatlan tanárképzés iskolai gyakorlatának kidolgozásban, a az ÉGIG (Élenjáró Gimnáziumok Igazgatói Grémiuma), a GOSZ (Gimnáziumok Országos Szövetsége) és a Gyakorlóiskolák Szövetségének munkájában.

**I.7.4. ELTE Gyertyánffy István Gyakorló Általános Iskola**

Az Iskola meghatározó felsőoktatási feladata a Tanító és Óvóképző Kar (TÓK) gyakorlati képzésének támogatása, biztosítása. Az országos kompetencia- és idegen nyelvi mérés alapján az intézmény országos szinten is kiemelkedő teljesítményt mutat, továbbra is 7. az országos listán.

Az intézmény 1-6. évfolyamig 7 féle képzési formában biztosít gyakorlatot a tanító szakos nappali és levelező tagozatos hallgatóknak 1005 hallgatói eset keretében. 17 fő vezetőtanár, 6 fő vezetőpedagógusi feladatot ellátó és 8 napközis tanító biztosították felsőoktatási feladataik ellátását. A gyakorlóiskola pedagógusai aktívan közreműködnek a TÓK által szervezett konferenciákon, továbbképzéseken, kutatómunkákban, projektekben. Az Intézmény társintézményként adott helyet a UKids nemzetközi videokonferenciájának. Az iskola kapcsolatot tart fenn a Plant for the Planet nemzetközi kezdeményezéssel.

**I.7.5.ELTE Gyakorló Óvoda**

Az intézmény köznevelési feladata az óvodáskorú ép, és érzékszervi fejlődési zavarral (nagyothalló) és beszédfogyatékossággal küzdő gyerekek integrált nevelése, pedagógusképzési feladatait pedig a TÓK képzési struktúrájához igazítva folytatta.

A magas szakmai színvonalú munka alapján a szülők körében nagyon népszerű, keresett 12. kerületi intézmény 4 gyermek / képzési csoportja 24 – 25 fővel, a Köznevelésről szóló törvény által engedélyezett maximális csoportlétszámokkal működött ebben a nevelési évben is. Jelenleg két SNI-s gyermeket integrál az óvoda.

Az intézményben többféle gyakorlati képzés folyt: a TÓK óvodapedagógus szak nappali-, és levelező tagozatos hallgatói közül 160 fő számára, míg a tanítós szak hallgatói közül 86 fő számára biztosított gyakorlati képzési helyet. Ezen kívül egyéni/eseti megkeresés alapján fogadtunk Erasmusos hallgatókat is, valamint érdeklődő külföldi látogatókat is. Gyakorlati képzés mind a 4 gyermekcsoportban zajlott, így valamennyi pedagógus ellátott vezetőtanári feladatokat is.

**I.7.6. ELTE Bárczi Gusztáv Gyakorló Általános Iskola**

Az intézményben a beszédzavarral küzdő- és a tanulásban akadályozott tanulóknak az oktató-nevelőmunkája valósul meg. Az iskola alapfeladata a sajátos nevelési igényű tanulók iskola ellátása mellett kiegészül az ELTE gyógypedagógus hallgatóinak gyakorlati képzésével is.

Az intézmény tanulólétszáma a 2020-as évben 152 fő volt, az oktatás 12 logopédiai és 4 tanulásban akadályozott osztályban történik. A szülők visszajelzései pozitívak és szívesen választják az Iskolát, mert a sajátos nevelési igényű tanulók egyénre szabott fejlesztése barátságos légkörben, biztonságos környezetben, kis létszámú osztályokban, szakkörök, fejlesztő foglalkozások segítségével történik. Az intézmény nagy hangsúlyt fektet a szakköri munka megvalósítására (foci, tartásjavító torna) és a művészetek (énekkar, furulya, képzőművészet, néptánc, társastánc, mese) területei mellett fejlesztő foglalkozásokat (matematika, dadogás terápia, artikulációs fejlesztés) is magukba foglalnak. A nevelő-oktatómunka fontos és sikeres részét képezi továbbra is az iskolán kívüli programok szervezése: múzeumlátogatások, színház- és koncertlátogatások, bábelőadások, kirándulások, és erdei iskola megvalósításával.

**I.7.7. ELTE Gyakorló Óvoda és Egységes Gyógypedagógiai Módszertani Intézmény**

A referencia intézmény magas szinten tett eleget fejlesztési és gyakorlati képzési feladatainak. Az óvodai tagozat kihasználtsága csaknem maximális. A szakszolgálati területen folyamatos volt a jelentkezés és a gyermekek ellátása, gondozása. Az intézmény részben folytatta az állatasszisztált terápiát és a természetbúvár óvodai programot. A pedagógus kollégák közül 3 fő szakvizsgázott, akkreditált pedagógus továbbképzésre 5 fő járt.

Az intézmény a pedagógusképzési feladatait az elmúlt évekhez hasonlóan 2020. évben is főként az ELTE BGGyK képzési struktúrájához illeszkedően végezte. A hallgatói gyakorlatokat az értelmileg akadályozottak pedagógiája, a logopédia, valamint a hallássérültek pedagógiája szakirányon tanuló hallgatók számára biztosította évközi és terepgyakorlat formájában. Vállalta a Kar Erasmus hallgatóinak látogatását. Lehetőséget nyújtott egyéb gyógypedagógiai tárgyú képzési formák gyakorlatainak teljesítéséhez is. A képzéshez kapcsolódó gyakorlatokat 6 fő vezetőtanár irányította, 3 fő alkalmanként vezetett gyakorlatot. 2020-ban kb. 95 fő gyógypedagógus teljesítette gyakorlati kötelezettségét az intézményben. A hallgatók a felmérések szerint nagyon elégedettek a gyakorlat szervezésével, tárgyi feltételeivel, a fejlesztőeszköz felszereltséggel. A vezetőtanárok szakmai felkészültségét, a szakmai munka színvonalát mind a szülők, mind pedig a hallgatók kiemelkedőnek ítélik.

**I.7.8. ELTE Gyakorló Országos Pedagógiai Szakszolgálat**

A 2020-as év az ELTE Gyakorló Országos Pedagógiai Szakszolgálat működése szempontjából igen jelentős változásokat hozott. A diagnosztikai szolgáltatásaival összefüggően felsőoktatási gyakorlatban részt vevő intézmények kliensellátását szabályozó jogszabályi keretek jelentősen átalakultak. Az intézmény illetékessége többször változott, a feladatkörök szakmai szinten szabályozódtak a kiemelten összetett, vagy speciális módszertani igényt elváró diagnosztikus kérdésekben.

Az intézményben egy fő szakképzése zárult, további egy munkatársunk folytatott tanulmányi szerződésében meghatározottak szerint tanulmányokat.

A 15/2013. (II.26) EMMI rendelet 39. § szerint az Intézmény szept.-1-től szakértői bizottsági tevékenység keretében felnőtt személyeknek az eddigiektől eltérő körét látja el. Ennek megfelelően a feladatot eddig végző Kormányhivatalokkal, nyelvvizsga-központokkal, a felsőoktatási intézményekkel széles körű egyeztetés történt. Az átadott feladatok (köznevelésben tanuló felnőtt személyek) diagnosztikus kérdéseiről, tapasztalatainkról országosan -év végéig- a pedagógiai szakszolgálatok nagy részének tartottak megyénként előadást és Teams konzultációt.

**I.7.9. ELTE Bolyai János Gyakorló Általános Iskola és Gimnázium**

Az ELTE Bolyai János Gyakorló Általános Iskola és Gimnázium Szombathely egyik legkeresettebb oktatási intézménye. Az intézmény megőrizte vezető helyét a megye gimnáziumai között. Az ELTE gyakorló iskolája 12 évfolyammal meghatározó szerepet tölt be a térség pedagógus képzésében is. Az iskola pedagógiai programjának két fontos pillére az érték-, illetve személyiségközpontú nevelési irányultság, valamint a teljesítményelv. Ez olyan iskolai légkört jelent, amelyben a személyiség, a tehetség, a tudás, a szorgalom tiszteletet élvez, és alapvetően fontos a tanárok és a diákok együttműködése.

Az iskolai oktatómunkának kiemelkedően sikeres területei a természettudományok, a matematika, a digitális kultúra, idegen nyelvek, valamint a történelem. Az eredményeket a belső vizsgarendszeren, az imponáló egyetemi felvételi arányokon túl az is hitelesíti, hogy diákjaink az említett területeken kiemelkedően szerepelnek megyei, országos és nemzetközi versenyeken. A legkiválóbb diákok eredményeiről, a felkészítő tanárok munkájáról az évenként megjelenő iskolai értesítő ad számot.

Az intézményben kiemelt szerepe van a tehetséggondozásnak. Az iskola Minősített Tehetségműhelyként működik és egyike az országban összesen 12 működő Matematika Tudásközpontnak is. Emellett az Oktatási Hivatal hivatalos Bázisintézménye is egyben.

2020-ban indítottuk el a belső mentorhálózatot, melynek eredményeképpen a diákok személyre szabott támogatás mellett bontakoztathatják ki tehetségüket az egyes tudományterületeken.

Az iskolában több mint 1000 diák tanul 85 – többségében magasan kvalifikált, az egyetem módszertani és egyéb kutatásaiban is részt vállaló – pedagógus irányításával.

2020 komoly kihívások elé állította az oktatást, így intézményünk tavasszal teljesen, ősszel pedig részben átállt a digitális munkarendre (1-8. évfolyamon jelenléti oktatás mellett folytatódott a munka).

**I.7.10. ELTE Savaria Regionális Pedagógiai Szolgáltató és Kutató Központ**

Az Intézmény az ELTE többcélú közös igazgatású, pedagógiai-szakmai szolgáltatásokat nyújtó köznevelési intézménye Szombathelyen. A Szakmai Szolgáltató Intézményegység alapfeladata pedagógiai-szakmai szolgáltatások nyújtása köznevelési intézmények, pedagógusok és tanulók számára a jogszabály által meghatározott nyolc szolgáltatási területen. A Központ a szolgáltatásokat 2020-ban is Vas megyében teljes körűen, a régióban igény szerint végezte. A szolgáltatási területek közül kiemelten kezelte a pedagógusok tanulásának támogatását, a mérés-értékelést és a tehetséggondozást. 2020-ban a tanulástámogató szakmai programokon 74 képzési formában 1393 pedagógus vett részt. A Központ hét darab új pedagógus-továbbképzést fejlesztett és alapított, többek között alfa generáció, élménypedagógia, autizmus témában, illetve megtörtént tíz darab már működő továbbképzés online kontakt formára történő átdolgozása is. Az intézmény a mérés-értékelési szolgáltatáson belül 1340 feladattal bővítette kilenc tantárgyból a valóság-közeli feladatbankját. Két országos és négy megyei tanulmányi versenyt szervezett, összesen 7520 diák részvételével.

Az EFOP-3.1.2. Mindenki Iskolája projekt keretében az ELTE Regionális Képzési Alközpontjaként 2020-ban Vas, Zala, Veszprém és Győr-Moson-Sopron megye 39 iskolájában 51 képzési csoportban 11 akkreditált pedagógus-továbbképzésben 978 pedagógus részvételével szervezett kihelyezett nevelőtestületi szintű továbbképzéseket.

**II. pénzügyi beszámoló**

**II.1 Az előirányzatok évközi változásai**

Az Eötvös Loránd Tudományegyetem 2020. évi költségvetésének módosított előirányzata 69 815,4 mFt volt, amely 32 108,9 mFt központi, irányítószervi támogatást, 18 320,7 mFt saját bevételt és 19 385,8 mFt pénzmaradvány igénybevételt tartalmazott.

Az Egyetem 2020. évi jóváhagyott eredeti költségvetése 32 707,0 mFt évközi módosítással emelkedett. A módosítások összetétele az alábbiak szerint alakult. Az évközi Kormány, illetve felügyeleti hatáskörben benyújtott előirányzat-módosítások alapján elrendelt és kapott pótelőirányzat 5 653,8 mFt, intézményi hatáskörben végrehajtott előirányzat módosítás 27 053,2 mFt volt.

**II.2. A pénzeszközök összetételét az alábbi táblázatban mutatjuk be:**

|  |  |
| --- | --- |
| **Pénzeszközök** | **Összeg (mFt)** |
| KESZ főszámla | 17 717,7 |
| EU-s progr. alszámla | 1 054,3 |
| K+F+I felsőoktatási alszámla | 9 424,3 |
| Kincstári kártya | 6 281,2 |
| PPP alszámla | - |
| Neptun hallgatói gyűjtőszámla | 121,5 |
| Kincstári forintszámlák összesen | 18 909,3 |
| Kincstári kívüli forintszámla OTP Lakásalap | 47,8 |
| Forintszámlák mindösszesen | 18 957,1 |
| . Kincstári devizaszámlák | 2 070,5 |
| **Pénzeszközök 2020.12.31.-én** | **21 027,6** |

**II.3 A személyi juttatások és az átlaglétszám alakulása**

A 2020. évi személyi juttatások kiadásai 21 569,6 mFt-ot tettek ki. Ez az összeg 444,6 mFt-tal több mint a 2019. évben személyi juttatásokra kifizetett összeg, a 2019. évi kifizetés 102,1 %-ának felel meg. Ezen belül:

* a törvény szerinti illetményekre kifizetett összeg a 2019. évi kifizetések 104,0 %-ának felel meg, a 4,0 %-os növekedést részben a pedagógus életpálya kapcsán tovább emelkedett bérek, részben az oktató-kutatók bérének növelése és a kötelező előrelépések indokolják,
* jutalmakra az eredeti előirányzatban nem terveztünk, ezen a jogcímen év közben 80,7 mFt-ot, azaz 35,0 mFt-tal kevesebbet fizettünk ki, mint a 2019. évben,
* túlórára, helyettesítésre fordított összeg 43,3 %-kal csökkent az előző évhez képest,
* a költségtérítések kiadásai 21,5 %-kal csökkentek, mely legfőbb oka az otthoni munkavégzés révén csökkentek a munkába járási költségtérítések,
* lakhatási és szociális juttatásokra 59,9 mFt került kifizetésre, mely 73,4 %-kal több, mint az előző évben teljesített kifizetés,
* az egyéb jogviszonyú nem saját dolgozónak kifizetett juttatásokra fordított összegek 177,4 mFt-tal, azaz 12,6 %-kal csökkentek a 2018. évi kiadásokhoz képest,
* a foglalkoztatottak egyéb személyi juttatásai 68,9 mFt-tal (18,6 %-kal) emelkedtek az előző évhez viszonyítva.

Az Egyetem alkalmazottainak tényleges éves átlagos statisztikai létszáma 3 694 fő volt, mely 7 fős csökkenést jelent az előző évhez képest a KIRA adatai alapján.

**II.4 Egyéb főbb kiadási tételek alakulása**

A kiadási előirányzatokra és teljesülésekre vonatkozó táblázatot a 2. sz. melléklet tartalmazza. A 2020. évi összes intézményi kiadás teljesítési adatai 3 203,0 mFt-tal nőttek a 2019. évi kiadásokhoz képest. A 6,8 %-os növekedésben az alábbi tényezők játszanak szerepet:

a) A **működési kiadásainkban** összességében 768,3 mFt-os (1,8 %-os) növekedés következett be, amelyet az alábbi kiadási tételek változása okozott:

* Növekedés tapasztalható a személyi juttatások (2,1 %), az informatikai szolgáltatások (12,6 %), bérleti díjak (9,9 %), energia és közműdíjak (14,8 %), az ÁFA kiadások (10,0 %), továbbá az ellátottak kiadásainál (17,6 %).
* Csökkenés tapasztalható a munkaadókat terhelő járulékok (6,0 %), a kiküldetések és reklám kiadások (71,9 %), az egyéb szolgáltatások (8,5 %) és az ÁFA kiadások (5,2 %),

b) A **felhalmozási kiadások** az előző évhez képest 66,6 %-os növekedésének (2 434,7 mFt) oka, hogy 2020. januárban került átadásra a Beruházási Ügynökség részére a Kunigunda Kollégium felújításra 2.319,0 mFt,

Az Egyetem 2020. évi vagyon- és felelősségbiztosítására 83,9 mFt-ot fizettünk ki, mely 11,4 %-kal maradt az előző évi kiadásunk alatt. Az érvényesíthető kártérítési igényeink alapján a biztosító 10,8 mFt-ot térített meg részünkre, azaz 13,7 %-kal több kártérítési bevételünk érkezett.

A 2020. évi energia és közmű költségekre tárgyévben kifizetett nettó összeg 1 211,1 mFt volt, mely 14,8 %-os növekedést mutat az előző évi teljesítési adatokhoz képest.

A 2020. évi központi forrás terhére elvégeztetett karbantartási munkák a következők voltak:

* szerződések keretében: kazánok, gázégők, gázérzékelők, felvonók rendszeres karbantartása, javítása,
* rendeletek által előírt, kötelezően elvégzendő mérések: érintésvédelmi, tűzvédelmi szabványossági, villámvédelmi mérések,
* villamos karbantartások (kapcsolóterek, fázisjavítók) és a vizsgálatok során feltárt súlyos hibák javítása.

Az előzőekben felsorolt karbantartási és javítási munkákon túl a keret terhére kerültek elvégzésre az év során bekövetkezett rendkívüli meghibásodások javítási munkái, valamint a leállással járó nyári kazánházi karbantartások.

**II.5 Az intézményi saját bevételek alakulása**

Az Egyetem teljesített **saját bevétele** 2020-ban 37 494,2 mFt volt, a fő összegen belül 19 385,8 mFt-ot tett ki a pénzmaradvány-igénybevétel. A legnagyobb tételek az intézményi ellátási díjak és szolgáltatások ellenértéke (6 600,6 mFt), a működési célú átvett pénzeszközök (9 672,7 mFt), továbbá a felhalmozási célú átvett pénzeszközök (1 264,7 mFt).

A 2020. évi saját bevétel összege 1 916,9 mFt-tal nagyobb volt, mint a 2019. évi teljesített bevételek, ezt a növekedést 1 971,2 mFt-os értékben a működési célú pénzeszközök bevételeinek emelkedése idézte elő.

A realizált **működési bevételeink** 258,6 mFt-tal csökkentek, melyet az ellátotti bevételek 62,5 mFt-os, a továbbszámlázott szolgáltatások 14,3 mFt-os és a bérleti díjbevételek 149,9 mFt-os, valamint az ÁFA bevételek 20,0 mFt-os csökkenése idézett elő.

A realizált **felhalmozási bevételeink** 481,2 mFt-tal emelkedtek a 2019. évhez képest, mely az államháztartáson belülről átvett pályázati pénzeszközökből származott.

**Ellátási díjak és szolgáltatások** ellenértéke (bérleti díjak nélkül) jogcímen befolyt bevételek – a 2019. évhez képest 1,0 %-os csökkenést mutat - legfőbb jogcímeinek részletezését az alábbiakban mutatjuk be.

|  |  |  |  |
| --- | --- | --- | --- |
| **Jogcím** | **2019. évi teljesítés** (mFt) | **2020. évi teljesítés** (mFt) | **Teljesítés indexe** |
|
|
| **Ellátási díjak és szolgáltatások ellenértéke (bérleti díjak nélkül)** | **6 481,7** | **6 419,2** | **99,0 %** |
| Ellátotti bevételek (hallgatói költségtérítés, kollégium, étkezés, stb.) | 6 196,2 | 6 014,1 | 97,1 % |
| Szolgáltatások (önköltséges tanfolyamok, kutatások) szabad kapacitásának bevétele | 285,5 | 405,1 | 141,9 % |

**II.6 Egyéb sajátos eszközoldali és a kötelezettség jellegű sajátos elszámolások**

Összességében 98,6 mFt-tal az egyéb sajátos eszközoldali elszámolások értéke, míg a kötelezettség jellegű sajátos elszámolások értéke 362,9 mFt-tal emelkedett, amelynek legfőbb oka a nemzetközi támogatási programokra beérkezett közvetlen uniós támogatások 372,4 mFt-os növekedése volt.

Az egyéb sajátos eszközoldali elszámolások között a decemberben kifizetett nettó bérek, a kötelezettség jellegű sajátos elszámolások között a Neptun gyűjtőszámla, a vevői előlegek és a közvetlenül EU-s finanszírozású kincstári devizaszámlán kezelt pályázati bevételek találhatóak. Az egyéb sajátos elszámolások tételeinek rendezése folyamatosan történik.

**II.7 A vagyon összetétele és változása**

Az Egyetem vagyonának összetétele és könyv szerinti értéke 2020. december 31-i fordulónappal az alábbiak szerint alakult.

|  |  |  |  |
| --- | --- | --- | --- |
| **Nemzeti vagyonba tartozó befektetett eszközök** (mFt) | **Bruttó érték** | **Értékcsökkenés** | **Könyvsz. érték** |
| Immateriális javak | 2 389,5 | 1 627,1 | 762,4 |
| Ingatlanok és kapcsolódó vagyoni értékű jogok | 64 833,9 | 21 648,7 | 43 185,2 |
| Gépek, berendezések, felszerelések, járművek | 20 430,8 | 16 277,5 | 4 153,2 |
| Beruházások, felújítások | 292,3 | - | 292,3 |
| Befektetett pénzügyi eszközök | 227,7 | - | 227 |
| **Összesen** | **88 174,1** | **39 553,3** | **48 620,8** |

Az Egyetem **vagyonának bruttó érték változása** összességében 696,8 mFt emelkedést, míg a könyvszerinti érték 1 086,1 mFt csökkenést mutat.

Tárgyévben **aktivált beruházások, felújítások** kifizetésére 2 838,9 mFt értékben került sor, melyből 292,3 mFt befejezetlen beruházás maradt.

**Vagyonkezelői jog átvételére** 2020-ban nem került sor.

**Térítésmentes átvétel** (MVM Zrt-től, JÖSZ Kft-től, stb.) 35,3 mFt értékben növelte a vagyont, ajándékok és leltártöbbletek miatt, továbbá egyéb növekedés címén, elsősorban saját előállítású szerzői jogok bevételezése, továbbá az Egyetemi Könyvtárba beérkezett ajándékkönyvek bevételezése miatt 133,6 mFt-tal nőtt a bruttó vagyonérték.

**Vagyonkezelői jog átadására** 1 687,9 mFt összegben került sor, 2020.07.31-vel a Szerb utca 21. és 23. számú ingatlan esetében, míg 2020.08.12-vel a Visegrádi üdülő ingatlan, továbbá 2020.12.31-vel a Balatonkenese és a Balatonfüred területén lévő üdülő ingatlanok esetében került sor. Visegrádi kivételével az átadott ingatlanok kijelölésre kerültek az ELTE részére elhelyezési célú ingatlanként, melyek bruttó értékét a 015-ös nyilvántartási számlán kimutattuk.

Az elavult vagy használhatatlanná vált eszközök **selejtezése, leltárhiányok** (220,0 mFt), valamint értékesítések 9,8 mFt, továbbá az elavult, felesleges eszközök Vezér Hallgatói Egyesület részére történő adományozása (376,3 mFt) miatt összesen 384,1 mFt, valamint 9,2 mFt egyéb csökkenés (előző évek befejezetlen beruházásainak aktiválása) összesen 2 311,0 mFt bruttó vagyoncsökkenés következett be a 2020. évben.

**Ingatlancsere és ingatlan térítésmentes átvétel** a 2020. év során nem volt.

A 2020. évi **mérlegszerinti nettó vagyonérték** 48 393,1 mFt, a használhatósági fok mutatója 55,0 %. A mutató az előző évhez képest 7,2 %-kal csökkent, tehát jelentős romlás tapasztalható. Az ingatlanok esetében a használhatósági fok mutatója 66,6 %, amely érték 1,2 %-kal ismét alacsonyabb az előző évinél, míg a gépek, berendezések, járművek használhatósági foka az eddigi mélypontot jelentő 2017. évi igen alacsony 13,8 %-ról 20,3 %-ra nőtt, melynek oka elsősorban az elavult gépek folyamatos selejtezésének növekedése volt. Az Egyetem összes használatban lévő mobil gépének, berendezésének és felszerelésének átlagos életkora a 2019. évi 6,7 évről 2020-ra 7,9 évre romlott. Ebből a folyamatosan használatban lévő számítástechnikai eszközeink (gépek, monitorok, nyomtatók) átlagos életkora 6,6 év, mely a 2019. évi 7,2 évhez képest némi javulást mutat, mely növekedés elsősorban az otthoni munkavégzéshez beszerzett informatikai eszközök révén keletkezett.

**II. 8. Normatív támogatások jogosultsági elszámolása**

**A 2020. évi normatív támogatások jogosultsági elszámolása a beszámoló mellékletét képező 11-12. sz. részletező tábláin kerül bemutatásra.**

**A 11. mellékletben** kimutatott jogosultsági elszámolás alapján **összesen 201,7 mFt többlettámogatási igényünk** keletkezett az alábbi táblázatban foglaltak szerint.

A normatív hallgatói előirányzat támogatásának elszámolása (mFt)

|  |  |  |  |
| --- | --- | --- | --- |
| **Megnevezés** | **Jogosult előirányzat** | **Rendelkezésre álló előirányzat** | **Különbözet (rendelkezésre álló - jogosult)** |
| Hallgatói juttatás \* | 2 881,09 | 2 851,14 | -29,95 |
| Kollégiumi támogatás | 347,40 | 400,29 | 52,89 |
| Lakhatási támogatás \* | 703,32 | 599,19 | -104,13 |
| Tankönyv, jegyzet, sport, kulturális támogatás | 267,45 | 263,61 | -3,84 |
| Doktorandusz hallgatók ösztöndíja \* | 1 949,08 | 1 757,88 | -191,20 |
| Nemzeti Felsőoktatási Ösztöndíj összesen | 54,48 | 54,00 | -0,48 |
| Miniszteri ösztöndíjak összesen | 19,18 | 82,86 | 63,68 |
| Bursa Hungarica Ösztöndíj intézményi ösztöndíjrész | 70,01 | 81,36 | 11,35 |
| Hallgatókkal kapcsolatos előirányzatok összesen | **6 292,03** | **6 090,33** | **-201,70** |

A \*-gal jelölt sorok nagyobb arányú eltérését az alábbi bekezdésekben vázoljuk.

***Hallgatói normatívára kapott támogatás***

A 2020. évi normatív támogatás tényleges hallgatói átlaglétszáma magasabb az előirányozott létszámnál, így a jogosult előirányzat összege 29,95 m Ft-tal több, mint a rendelkezésre álló előirányzat. A támogatott létszámnál nagyobb számú létszámnövekedés elsősorban a Gazdálkodástudományi Intézet dinamikus fejlődésének eredményeképpen állt elő.

A rendelkezésre álló keretből 2020. évben a tanulmányi ösztöndíj kifizetésére a normatív támogatás 53%-át, a Hallgatói Önkormányzat működési költségeinek fedezésére 3%-ot, Intézményi szakmai, tudományos, közéleti ösztöndíjra 14%-ot, és a szociális támogatásra 30%-os részt fordítottuk.

Az elszámolás évében a veszélyhelyzet 10 havi tartós fennállása alatt a tanulmányi ösztöndíj kifizetés a korábbi félévek eljárásrendjének megfelelően közel maradéktalanul felhasználásra került. Az Intézményi Szakmai Tudományos Közéleti ösztöndíjra beadott pályázatok, így a rendelkezésre álló keret felhasználása elmaradt a korábbi évektől. A szociális támogatásokat igénylő hallgatók száma az őszi félévben jelentősen növekedett, emellett a rászoruló hallgatók szociális helyzete sok esetben romlott. A támogatási keret maradéktalanul felhasználásra került. A korábbi félévek támogatáshoz viszonyítva 2020. őszi félévben azonban több száz hallgató kiesett a támogatásból, ezzel egyidőben - azonos szinten elbírált pályázatra, ugyanarra a hallgatóra közel 20%-kal kevesebb ösztöndíj jutott.

***Lakhatási támogatás - Kollégiumi támogatás***

A kollégiumba felvett hallgatók 2020. márciusban, az előállt rendkívüli helyzetben, jogszabályi döntés alapján nagy arányban hazaköltöztek / kiköltöztek, igy a bent lakó kollégisták száma jelentősen csökkent.

A lakhatási támogatás kiszámításakor a jogosultak számát a számítás alapjául szolgáló hallgatói alaplétszám és a kollégiumban lakó hallgatók valamint a helyben lakók számának különbözete határozza meg. A kollégiumban lakók számának csökkenésével megnövekedett a lakhatási támogatáshoz rendelt jogosult létszám. Ennek eredményeképpen Intézményünk 104,13 m Ft többlettámogatásra tarthat igényt. A lakhatási támogatás összegének növekedésével párhuzamosan a kollégiumban lakók létszáma alapján meghatározott, jogosult Kollégiumi támogatás összege a rendelkezésre álló támogatáshoz viszonyítva 52,89 m Ft-tal csökkent, mely Fenntartó javára számolható el.

***Doktoranduszok ösztöndíja­***

2020-2021. őszi félévben az aktív állami ösztöndíjas doktoranduszok száma Intézményünkben 1141 fő, tavaszi - őszi statisztikai átlagban is túllépte az ezer főt a megelőző évhez képest. A kifizetett ösztöndíjak összege számottevően, 191,2 m Ft-tal meghaladta a rendelkezésre álló összeget, így Egyetemünk az éves létszámnövekedés következtében 2020. évben is többlettámogatásra jogosult.

**A beszámolóhoz benyújtott 12. sz mellékletben összegzésre került a képzési támogatás, a speciális- és a köznevelési feladatok támogatása, valamint a PPP hozzájárulás felhasználásának jogosultsági elszámolása.**

***Képzési támogatás***

A 2020. évi képzési alaptámogatás 12.750,3 mFt-os keretösszegét 823,2 mFt-os elvonás terhelte, így 11.927,1 mFt-os korrigált támogatás képezte az elszámolás alapját. A 2020. évi 12.599,9 mFt jogosultság összességében **672,8 mFt-os többletigényt** keletkeztetett. A képzési támogatáshoz kapcsolódó részletes elszámolás a 12/A táblában került bemutatásra.

***Speciális feladatok támogatása***

A speciális programok és feladatok támogatására a 2020. évre szóló költségvetésben kapott támogatás és az elszámolásban kimutatott felhasználás alapján 434,0 mFt többletigény jelentkezik, melynek jelentős része (421,3 mFt) az oktatók és kutatók, tanárok garantált illetményének növelése támogatási jogcímhez kapcsolódóan jelentkezett. A további többletigény az anyanyelvi lektorok támogatása jogcímen, 6,8 mFt értékben és a fogyatékossággal élő hallgatók utáni normatív támogatási jogcímen, 4,9 mFt értékben jelentkezett. Ebből a fogyatékossággal élő hallgatók jogosult létszáma utáni normatív támogatás és felhasználás közötti különbözet igényelhető. A speciális feladatokhoz kapcsolódó részletes elszámolások a 12/B, 12/B1 táblában kerültek bemutatásra.

***Köznevelési feladatok támogatása***

A köznevelési feladatokra a 2020. évre szóló költségvetésben kapott támogatás és az elszámolásban kimutatott felhasználás alapján várhatóan 143,9 mFt többletigény jelentkezik. A hiány kialakulásához a következő tényezők járultak hozzá.

* A pedagógus életpályamodellhez kapcsolódó minősítések 2020. évben is folytatódtak, mely jelentős személyi többletköltséggel járt.
* Az ELTE tanárképzés felfutása az elmúlt időszakban megnövelte a gyakorlati órák iránti igényt, amely a vezetőtanári órakedvezmények miatt kapacitás kiesést okozott az ELTE köznevelési gyakorló intézményeiben. A kapacitás kiesés pótlását az intézmények új státuszok létesítésével, valamint többletmunkával oldották meg, melynek ellentételezése személyi többletköltséget generált.
* Az egyes oktatási intézmények állagának romlása, a rekonstrukciós és karbantartási igények halmozódása miatt nem várt kiadások jelentkeztek.
* A jogszabályi változások folytán a Gyakorló Országos Pedagógiai Szakszolgálat feladatköre jelentősen bővült, mely egyszeri és rendszeres költségeket generált.
* A szombathelyi köznevelési intézmény működtetéséhez kapcsolódó önkormányzati támogatás tárgyévben csökkent.

A köznevelési feladatellátás részletes számszaki bemutatása a 12/C mellékletben szerepel.

***PPP hozzájárulás***

A PPP hozzájárulás összege nem fedezte a kiadások 50%-át, 118,0 mFt-tal meghaladta azt, ugyanakkor a különbözet nem leigényelhető. A PPP konstrukcióhoz kapcsolódó részletes elszámolás a 12/D táblában került bemutatásra.

**II.9 Tartós részesedések**

A nem pénzügyi gazdasági társaságban való tulajdoni részesedésünket a befektetéskori, bekerülési értéken értékeltük. Az ELTE 2020.12.31.-én 6 saját alapítású vagy részesedésű állami tulajdonú gazdasági társaságban volt tulajdonosi joggyakorló összességében 227,7 mFt értékben. A tartós részesedéseink között a tárgyévben 55,0 mFt vagyonnövekedés következett be, az alábbiak szerint:

* ELTE Eötvös Kiadó Kft-nél ELTE tőkeemlésre 1mFt és tőketartalékba helyezésre 19 mFt,
* ELTE Sport Sportszolgáltató Kft-nél tőkeemelésre 20,0 mFt,
* ELTE Szolgáltató Kft-nél ELTE tőkeemlésre 1mFt és tőketartalékba helyezésre 14mFt értékben került sor;

**II.10 Az előző évi előirányzat-maradvány felhasználása**

**2019. évi előirányzat-maradvány felhasználása:**

|  |  |
| --- | --- |
| **Jogcím** | **Összeg (mFt)** |
| Személyi juttatások + járulékai | 7 610,3 |
| Hallgatói juttatások maradványa | 1 196,6 |
| Dologi kiadások maradványa | 5 367,5 |
| Pénzeszközátadás | 2 631,6 |
| Intézményi beruházás és felújítás | 2 376,3 |
| **2019. évi előirányzat maradvány** | **19 182,3** |

**A 2020-ban keletkezett előirányzat maradvány összetétele:**

|  |  |
| --- | --- |
| **Jogcím** | **Összeg (mFt)** |
| Személyi juttatások + járulékai | 6 924,0 |
| Hallgatói juttatások maradványa | 2 473,0 |
| Dologi kiadások maradványa | 5 944,6 |
| Pénzeszközátadás | 52,1 |
| Intézményi beruházás és felújítás | 3 597,5 |
| **2020. évi előirányzat maradvány** | **18 991,2** |

A 2020. évi maradványt feladatonkénti részletezésben a beszámoló mellékleteként beadott 9. sz. táblán mutattuk be. A maradvány teljes összege kötelezettségvállalással terhelt.

**II.11 A saját tőke értékelése**

A könyvviteli mérleg szerinti tőkeváltozásunk meghatározásakor figyelembe vettünk minden olyan csökkenést és növekedést, ami az eszközeinket és forrásainkat befolyásolta és a mérlegkészítés időpontjában ismert volt.A saját tőkét könyv szerinti értéken értékeltük és mutattuk ki a főkönyvi könyvelésben. Az Egyetem **saját tőkéje** **összességében 1 862,3 mFt-tal csökkent** a 2020. évben.

A **nemzeti vagyon 1 103,1 mFt-tal csökkent** az alábbi tényezők miatt:

* MNV Zrt-nek átadás Kunigunda Kollégium BÜI általi felújításra hrsz.: 18777. (Bruttó érték: 886,1 mFt, Nettó érték: 557,9 mFt.),
* MNV Zrt-nek átadás Visegrád üdülő ingatlan (Hrsz.: 298. ) MNV Zrt. megállapodás 2020.08.12. (Bruttó érték: 27,2 mFt - Nettó érték: 11,7 mFt.),
* MNV Zrt-nek átadás elhelyezési célú ingatlanok 2020,07.31-én Budapest, Szerb utca 21., 23., iroda ingatlanok, továbbá 2020.12.31.-én Balatonkenese és Balatonfüred üdülő ingatlanok Hrsz. : 24040, 24041, 4759/1, 3928/I/20. MNV Zrt. megállapodás (Bruttó érték: 774,6 mFt - Nettó érték: 533,5 mFt.).

A **saját tőkét csökkentő** további tényező:

* a 2020. évi mérleg szerinti eredmény, melynek összege -759,2 mFt.

**Az ELTE 2020.12.31.-i mérleg főösszege 71 154,0 mFt, mely összességében 1 107,7 mFt-os csökkenést mutat, melynek legfőbb oka a nemzeti vagyonba tartozó befektetett és forgóeszközök csökkenése volt.**

Budapest, 2021. február 28.

Dr. Borhy László Dr. Scheuer Gyula

rektor kancellár